CELEX: 52011PC0822
Language: lv
Date: 2011-11-30
Title: Priekšlikums EIROPAS PARLAMENTA UN PADOMES LĒMUMS par Eiropas Inovāciju un tehnoloģiju institūta (EIT) stratēģisko inovāciju programmu: EIT ieguldījums inovācijas veicināšanā Eiropā

|
			
		
		
		52011PC0822
		
			Priekšlikums EIROPAS PARLAMENTA UN PADOMES LĒMUMS par Eiropas Inovāciju un tehnoloģiju institūta (EIT) stratēģisko inovāciju programmu: EIT ieguldījums inovācijas veicināšanā Eiropā /* COM/2011/0822 galīgā redakcija - 2011/0387 (COD) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Eiropas Inovāciju un tehnoloģiju
institūts (EIT) ir izveidots ar Regulu (EK) Nr. 294/2008, un tā
uzdevums ir veicināt ilgtspējīgu ekonomikas izaugsmi un
konkurētspēju, vairojot ES un tās dalībvalstu inovācijas
spējas, to panākot ar pilnīgu zinību triādes
integrāciju. Regulā noteikts, ka Komisija, pamatojoties uz EIT
priekšlikuma projektu, pirms 2011. gada beigām pieņem
priekšlikumu pieņemšanai Eiropas Parlamentā un Padomē par EIT
stratēģisko inovāciju programmu, kurā noteiks EIT
ilgtermiņa prioritāšu jomas, tostarp pārskatu par
plānotajām darbībām augstākās
izglītības, pētniecības un inovācijas darbību
jomā septiņiem gadiem. 
EIT iesniedza pirmo stratēģisko
inovāciju programmu Komisijai pirms 2011. gada 30. jūnija.
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI
Sagatavojot priekšlikumu, tika ņemtas
vērā atklātajā sabiedriskajā apspriešanā par EIT
saņemtās atbildes, kā arī atklātās
sabiedriskās apspriešanas rezultāti par pētniecības un
inovācijas finansējuma vienoto stratēģisko satvaru.
Viedokli izteica dalībvalstis, kā arī daudzi nozares,
akadēmisko aprindu un pilsoniskās sabiedrības
pārstāvji. Apspriedēs tika pausts ievērojams atbalsts EIT
pamatuzdevumam palielināt un uzlabot augstākās
izglītības pārstāvju, uzņēmēju,
pētnieku un inovatoru sadarbību. Respondenti uzskatīja, ka EIT
jāuzņemas īpaši aktīva loma programmā
„Apvārsnis 2020”, turpmākajā ES Pētniecības un
inovācijas programmā, kā arī jāveicina ciešāka
saistība ar pārējiem Eiropas un dalībvalstu
īstenotajiem centieniem. Lielākā daļa respondentu
atzinīgi vērtēja to, kā EIT nodrošina uzņēmumu
līdzdalību savā darbā, un mudināja institūtu uzsākt
informatīvos pasākumus. Turklāt respondenti uzskatīja, ka
EIT turpmākie panākumi ir lielā mērā atkarīgi no
uzņēmumu iesaistīšanas. Tāpēc, lai panāktu
privātā sektora iesaistīšanos, ir būtiski nodrošināt
elastību, skaidrus noteikumus un neapšaubāmu ieguldījumu
ienesīgumu.
Priekšlikumā arī ņemts
vērā ārējā novērtējuma ziņojums,
kurā par ļoti svarīgu atzīta zinību triādes
integrēšana, kā arī galvenie temati, kas ir EIT struktūras
pamatā. EIT izstrādātais modelis, kura pamatā ir
ilgtermiņa integrēti sadarbības centru tīkli, saņem
plašu atbalstu. Respondenti arī konsekventi atbalstīja uzskatu, ka
ZIK ir vērtīgas tāpēc, ka tās darbojas kā
katalizatori, lai radītu papildu vērtību darbībās,
kuras atsevišķi dalībnieki jau veic sadrumstalotākā
veidā.
3.           PRIEKŠLIKUMA JURIDISKIE
ASPEKTI
Priekšlikuma pamatā ir Līguma par
Eiropas Savienības darbību (LESD) 173. panta 3. punkts. Tas
balstās uz EIT regulā paredzētajiem noteikumiem un papildina
pamatprogrammā “Apvārsnis 2020” iekļautos priekšlikumus.
4.           IETEKME UZ BUDŽETU 
Priekšlikumam, ar ko groza EIT izveidošanas
regulu, ir pievienots tiesību akta finanšu pārskats, kurā
izklāstīta ietekme uz budžetu, cilvēkresursiem un
administratīvajiem resursiem.
2011/0387 (COD)
Priekšlikums
EIROPAS PARLAMENTA UN PADOMES LĒMUMS
par Eiropas Inovāciju un
tehnoloģiju institūta (EIT) stratēģisko inovāciju
programmu: EIT ieguldījums inovācijas veicināšanā
Eiropā 
(Dokuments attiecas uz EEZ)
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību (LESD) un jo īpaši tā
173. panta 3. punktu, 
ņemot vērā Eiropas Parlamenta
un Padomes 2008. gada 11. marta Regulu (EK) Nr. 294/2008
par Eiropas Inovāciju un tehnoloģiju institūta izveidi[1],
ņemot vērā Eiropas Komisijas
priekšlikumu,
pēc tiesību akta projekta
nosūtīšanas valstu parlamentiem,
ņemot vērā Eiropas Ekonomikas
un sociālo lietu komitejas atzinumu[2],

rīkojoties saskaņā ar parasto
likumdošanas procedūru,
tā kā:
(1)              
Regulā (EK) Nr. 294/2008
paredzēts, ka Komisija iesniedz pirmo stratēģisko inovāciju
programmu (turpmāk “SIP”), pamatojoties uz Eiropas Inovāciju un
tehnoloģiju institūta iesniegto projektu. 
(2)              
SIP būtu jānosaka Eiropas Inovāciju
un tehnoloģiju institūta (EIT) ilgtermiņa prioritāšu jomas
un jāietver tā ekonomiskās ietekmes un spējas
novērtējums radīt vislielāko pievienoto vērtību
inovāciju jomā. SIP būtu jāņem vērā
EIT pārraudzības un izvērtēšanas rezultāti. 
(3)              
Pirmajā SIP jāietver sīks EIT
darbības apraksts un pilnvaras, valdes un zināšanu un inovāciju
kopienu (turpmāk “ZIK”) sadarbības noteikumi, kā arī ZIK
finansēšanas noteikumi,
IR PIEŅĒMUSI ŠO LĒMUMU.
1. pants
Ar šo tiek pieņemta Eiropas
Inovāciju un tehnoloģiju institūta stratēģiskā
inovāciju programma atbilstoši pielikumā izklāstītajam.
2. pants
Šis lēmums
stājas spēkā divdesmitajā dienā pēc tā
publicēšanas Eiropas Savienības Oficiālajā
Vēstnesī.
Briselē,
Eiropas Parlamenta
vārdā —                       Padomes vārdā —
priekšsēdētājs                                                priekšsēdētājs
PIELIKUMS 
EIT STARTĒĢISKĀ INOVĀCIJU PROGRAMMA 

1.                 
Eiropas inovāciju un tehnoloģiju
institūts: ES inovācijas dalībnieks

Stratēģiskajā inovāciju programmā (SIP)
noteiktas EIT prioritātes laikposmam no 2014. līdz 2020. gadam,
kā arī tā darbības noteikumi. Tāpēc tā ir
galvenais Eiropas politikas veidotāju instruments, lai veiktu EIT
stratēģisko koordināciju, vienlaikus nodrošinot institūtam
ievērojamu autonomiju tādos jautājumos kā noteikto
mērķu sasniegšanas veidi un līdzekļi. 
SIP ir tāda padziļināta procesa rezultāts,
kurā cenšas ņemt vērā EIT gūto pieredzi un
pilnībā parādīt reālo situāciju Eiropas
inovācijas jomā. Tās pamatā ir pirmais SIP projekts, kuru
EIT valde iesniedza Eiropas Komisijai 2011. gada 15. jūnijā
saskaņā ar EIT regulas prasībām. Tās pamatā ir
arī EIT sākotnējā posma neatkarīga
novērtējuma rezultāti, kā arī apspriešana, kurā
varēja piedalīties visi, kas bija vai varētu būt
saistīti ar EIT darbībām, tostarp uzņēmumi,
augstākās izglītības iestādes un pētniecības
organizācijas, kā arī valstu un reģionālās
iestādes. 

1.1.                
EIT: sabiedrības problēmu
risināšana, izmantojot inovācijas zinību triādē 

Strauji mainīgajā pasaulē
Eiropas nākotnes virzības pamatā ir gudra, ilgtspējīga
un iekļaujoša izaugsme. Lai sasniegtu šo mērķi un saglabātu
konkurētspēju globālajā zināšanu ekonomikā, par
galveno virzītājspēku tiek uzskatīta pētniecības,
izglītības un inovāciju zinību triāde, kā
arī šo trīs aspektu mijiedarbība. Eiropas Savienība ir
atbilstoši rīkojusies un noteikusi šīs jomas kā politikas
prioritātes stratēģijā “Eiropa 2020”. Šīs
prioritātes tiek plaši īstenotas, izmantojot pamatiniciatīvas
“Inovāciju savienība” un “Jaunatne kustībā”, kas veido
visaptverošu politikas regulējumu ES rīcībai šajās
jomās. Tās papildina pamatiniciatīvas “Integrēta
rūpniecības politika globalizācijas laikmetam” un “Resursu
ziņā efektīva Eiropa”. Eiropas Inovāciju un
tehnoloģiju institūts (EIT) dos plašu ieguldījumu šo pamatiniciatīvu
mērķu izpildē.
Iemesli, kāpēc pētniecību,
izglītību un inovāciju izvirza centrā, ir acīmredzami.
Pieaugošās globālās konkurences un vietējo
demogrāfisko problēmu dēļ Eiropas turpmākā
ekonomiskā izaugsme un darba vietas arvien vairāk būs
atkarīgas no inovāciju sasniegumiem produktos, pakalpojumos un
uzņēmējdarbības modeļos, kā arī no
spējas atbalstīt, piesaistīt un saglabāt talantīgus
cilvēkus. Lai gan visā Eiropā ir atsevišķi veiksmes
stāsti, vidēji ES dalībvalstis atpaliek salīdzinājumā
ar globālajiem līderiem inovācijas jomā. Turklāt ES
saskaras ar augošu konkurenci attiecībā uz talantīgiem
cilvēkiem no jauniem izcilības centriem valstīs ar strauji
augošu ekonomiku. 
Tāpēc ir vajadzīgas dziļas
pārmaiņas mūsu inovācijas sistēmās un
paradigmās. Joprojām pārāk bieži izcilība
augstākās izglītības, pētniecības un inovācijas
jomā ir sadrumstalota, lai gan šāda izcilība pastāv
visā Eiropā. Eiropai jāpārvar šī pārrobežu
stratēģiskās sadarbības nepietiekamība starp
valstīm, nozarēm un disciplīnām. Turklāt Eiropai
jāpieņem patiesa uzņēmējdarbības kultūra,
lai izmantotu pētniecības un inovācijas radīto
vērtību, veidotu jaunus uzņēmumus un ieviestu
inovācijas tirgus nozarēs ar augstu izaugsmes potenciālu.
Eiropai jāveicina augstākās izglītības iestāžu
kā inovācijas virzītāju loma, jo talantīgiem
cilvēkiem vajadzīgas atbilstošas prasmes, zināšanas un
attieksme, lai attīstītu inovāciju. 
EIT ir izveidots tieši tāpēc —
lai sekmētu ilgtspējīgu Eiropas ekonomisko izaugsmi un
konkurētspēju, stiprinot dalībvalstu un Savienības
spējas inovāciju jomā. Pilnīgi integrējot augstākās
izglītības, pētniecības un inovācijas veidoto
zinību triādi, institūts būtiski veicinās
pamatprogrammā “Apvārsnis 2020” noteikto sabiedrības
problēmu risināšanu un sistēmiski mainīs Eiropas
inovācijas dalībnieku sadarbību. 
Lai sasniegtu šo mērķi, EIT apvieno
stratēģisko ievirzi EIT līmenī ar augšupēju pieeju,
izmantojot zināšanu un inovāciju kopienas (ZIK). ZIK ir īpaši
integrētas partnerības, kurās darbā pie sabiedrisko
problēmu risināšanas ilgtermiņā apvienojušās
izcilības kritērijiem atbilstošas universitātes,
pētniecības centri, mazi un lieli uzņēmumi, kā
arī citi inovācijas nozares pārstāvji. Katras ZIK
centrā ir daži savstarpēji saistīti sadarbības centri,
kuros partneri katru dienu strādā cieši kopā, izvēloties
vienotus stratēģiskus mērķus. Sadarbības centru
pamatā ir esošie izcilības centri, kurus turpmāk pārveido
par vietējām inovāciju ekosistēmām un saista citu ar
citu plašākā inovācijas punktu tīklā visā
Eiropā. EIT regulējumā katrai ZIK ir paredzēta plaša
autonomija savas iekšējās organizācijas, uzbūves,
programmas un darba metožu noteikšanā, ļaujot tai
izvēlēties tādu pieeju, kura ir vispiemērotākā
noteikto mērķu sasniegšanai. Attiecībā uz
stratēģiju EIT organizē ZIK atlases procesu, koordinē
tās ar elastīgas sistēmas palīdzību un izplata ZIK
labākos pārvaldības un finansēšanas modeļus.
Izmantojot zināšanu un inovāciju
kopienas, EIT palīdz radīt vidi, kurā inovācijas labāk
var attīstīties un būt par pamatu sasniegumiem
augstākās izglītības, pētniecības un uzņēmumu
sadarbības jomā. Šāda pieeja sniedz iespēju visaptveroši
pievērsties arvien sarežģītākām sabiedriskajām
problēmām, kuras noteiktas pamatprogrammā
“Apvārsnis 2020”, apvienojot izcilus dažādu nozaru, profesiju un
jomu pārstāvjus — kuri citādi, visticamāk,
nesatiktos —, lai kopīgi meklētu šo problēmu
risinājumus. 
Sasniegumi
EIT ir pabeidzis sākotnējo posmu,
kurā tika uzsākta darbība, izmantojot ZIK, un izveidots EIT
lēmumu pieņemšanas process un izpildfunkcijas — valde un
galvenais birojs. EIT ir arī veiksmīgi sasniedzis savu galveno
mērķi — visas inovācijas ķēdes pilnīgu
integrāciju, apvienojot augstākās izglītības
iestādes, pētniecības organizācijas un uzņēmumus
trīs sākotnējās zināšanu un inovāciju
kopienās, kas nodibinātas 2010. gadā jomās, kuras
Padome un Parlaments noteikušas kā būtiskas Eiropas nākotnes
attīstībai. Tās ir ilgtspējīga enerģija (“ZIK InnoEnergy”),
pielāgošanās klimata pārmaiņām un to seku
mazināšana (“Klimata ZIK”) un nākotnes informācijas un
komunikācijas sabiedrība (“EIT IKT laboratorijas”). 
Turklāt pašlaik EIT nostiprinās kā
inovācijas iestāde, izmantojot galveno biroju Budapeštā. Ir
izveidots arī EIT fonds — juridiski neatkarīga
organizācija, kura sekmē un atbalsta EIT darbu un darbības,
kā arī palielina EIT sabiedrisko ietekmi. 
ZIK ceļā uz pasaules
līmeņa integrētām partnerībām
Pašreizējās trīs ZIK ir
izdevies sasniegt kritisko masu attiecīgajās jomās, tostarp
zinību triādes dažādu elementu līdzsvarotu dalību.
Apvienotās partneru stiprās puses zināšanu un inovāciju
kopienās gan attiecībā uz skaitu, gan attiecībā uz
nozīmi attiecīgajās jomās nodrošina vajadzīgo
potenciālu, lai sasniegtu pasaules līmeni.
1. grafiks. ZIK sadarbība
ZIK ir īstenojušas diferencētu
pieeju, veidojot savas stratēģijas un pārvaldības
struktūras atkarībā no dažādām tematiskām
jomām. Viena ZIK ir izveidota kā uzņēmums, bet abas
pārējās ir bezpeļņas organizācijas. Visas ZIK ir
strukturētas ap apmēram 30 galvenajiem partneriem un
5–6 sadarbības centriem, kurus parasti atbalsta atšķirīgs
papildu saistīto partneru skaits, tostarp mazie un vidējie
uzņēmumi (MVU). 
Tas, ka ZIK ir izveidotas kā
atsevišķas juridiskas personas, kuras vada izpilddirektors (CEO),
nozīmē skaidru atteikšanos no tradicionālās daudzu
saņēmēju pieejas. Turklāt visas ZIK darbojas
saskaņā ar uzņēmējdarbības loģiku
attiecībā uz savu darbību stratēģisko plānošanu,
kā arī visas ZIK ir īstenojušas sadarbības koncepciju:
apvienojot atšķirīgas grupas vienā atrašanās vietā,
darbojoties kā daudzu ZIK darbību starpniecības centrs un
apvienojot kompetenci un prasmes, kuras iegūtas dažādās specializācijas
jomās Eiropas līmenī. 
ZIK darbības aptver visu inovācijas
ķēdi un cita starpā ietver tādu maģistrantūras un
doktorantūras programmu ar EIT kvalitātes zīmi izveidi, kuras
apvieno izcilu zinātni ar uzņēmējdarbības
izglītību, uzņēmumu izveides pakalpojumiem, kā
arī mobilitātes shēmas. ZIK sākotnējās
darbībās galvenā uzmanība tika pievērsta
talantīgiem cilvēkiem, un pirmie rezultāti ir gūti
izglītības un uzņēmējdarbības jomā, tostarp
maģistrantūras un doktorantūras programmu izveidē. Divas
ZIK ir apvienojušās un sadarbojas kopīgā
maģistrantūras programmā viedo tīklu jomā. 
ZIK
sasniegumi pirmā darbības gada laikā (2010.–2011. gads) ir
daudzsološi:
gandrīz
500 studenti pabeidza mācības vasaras kursos, un vairāk
nekā 200 studenti pašlaik ir uzņemti speciālā ZIK
maģistrantūrā. Pieprasījums no talantīgu cilvēku
puses ir liels: piemēram, ZIK InnoEnergy saņēma
950 pieteikumus maģistrantūras programmā, kurā
varēja uzņemt 155 studentus. Studenti, kuri pabeidza Klimata ZIK
kursus 2010. un 2011. gadā ir izveidojuši absolventu
asociāciju, lai saglabātu ilgtermiņa līdzdalību ZIK. 
Ir
izveidoti seši jauni uzņēmumi, izmantojot sagatavošanas naudu no
balvām un piešķīrumiem, kā arī ZIK atbalstu.
Vairāk nekā 50 jaunizveidotos uzņēmumos pašlaik notiek
inkubācijas darbības. EIT IKT laboratorijas atbalsta 18 nelielus
uzņēmumus, nodrošinot tiem uzņēmējdarbības
konsultantus.
Saiknes
zinību triādē tika izveidotas reģionālā
līmenī, izmantojot tādas starpdisciplīnu
profesionālās pilnveides programmas kā Klimata ZIK programma “Pionieri
praksē” (līdz šim šo mobilitātes shēmu ir apmeklējuši
59 cilvēki). 
Tika
izveidoti jaunie intelektuālā īpašuma (IP) noteikumi no IPR
gūtās peļņas sadalei starp iesaistītajiem
uzņēmumiem un ZIK juridisko personu.
2. grafiks. ZIK partneri
2011. gadā (uzņēmumi, augstākās
izglītības iestādes, pētniecība)

1.2.           
EIT pievienotā vērtība:
atšķirīgās īpatnības 

EIT pieejai ir raksturīgi vairāki
elementi, ar kuriem tā nodrošina patiesu pievienoto vērtību
Savienības līmenī: 
·                   
Sadrumstalotības novēršana ar
integrētām ilgtermiņa partnerībām un kritiskās
masas panākšana, izmantojot tā Eiropas dimensiju. Turpinot esošās sadarbības iniciatīvas, EIT nodrošina
izvēlētajām ZIK partnerībām lielāku
pastāvību un stratēģiskumu. ZIK sniedz iespēju
pasaules mēroga partneriem sadarboties jaunā sastāvā,
optimizēt esošos resursus un iegūt jaunas
uzņēmējdarbības iespējas, ko sniedz jaunas
vērtību ķēdes, kurās risina riskantākas un
lielāka mēroga problēmas. Turklāt, lai gan ES
dalībvalstīs pastāv liels skaits izcilības centru, tiem
bieži neizdodas atsevišķi nodrošināt kritisko masu, kas
vajadzīga, lai konkurētu starptautiskā mērogā. ZIK
sadarbības centri spēcīgiem vietējiem procesu
dalībniekiem piedāvā ciešu sadarbību ar citiem
izcilības kritērijiem atbilstošiem partneriem pāri robežām,
dodot tiem iespēju darboties un tikt atzītiem globāli. 
·                   
Ieguldījumu ietekmes palielināšana
izglītībā, pētniecībā un inovācijā un
jaunu inovācijas pārvaldības veidu izmēģināšana. EIT darbojas kā katalizators, kas papildina esošo
pētniecības bāzi, paātrinot tehnoloģiju un
pētījumu rezultātu apguvi un izmantošanu. Inovācijas
pasākumi palīdz saskaņot un integrēti izmantot
ieguldījumus pētniecībā un padarīt
izglītības un mācību pasākumus atbilstošākus
uzņēmējdarbības vides vajadzībām. Tāpēc
EIT ir pieejama pietiekami liela elastība, lai varētu
izmēģināt jaunos inovācijas modeļus, kas ļauj
panākt īstu ZIK pārvaldības un ZIK modeļu
finansējuma diferencēšanu, kā arī ātri pielāgoties,
lai varētu labāk izmantot radušās iespējas.
·                   
Talantīgu cilvēku atbalstīšana
pāri robežām un uzņēmējdarbības veicināšana,
integrējot zinību triādi. EIT veicina
cilvēku radītu inovāciju un savos centienos liek uzsvaru uz
studentiem, pētniekiem un uzņēmējiem. Tas nodrošina jaunas
karjeras iespējas akadēmiskajā un privātā sektora
vidē, kā arī inovatīvas profesionālās
attīstības shēmas. EIT zīme inovatīvām ZIK
maģistrantūras un doktorantūras programmām veicinās
starptautiski atpazīstama izcilības zīmola radīšanu,
palīdzot piesaistīt talantīgus cilvēkus no Eiropas un
citām valstīm. Uzņēmējdarbību veicina jauna
pasaules līmeņa studentu paaudze, kuriem ir atbilstošas
zināšanas un attieksme, lai idejas pārvērstu jaunās
uzņēmējdarbības iespējās.
·                   
Gudra finansēšana, izmantojot “sviras
efektu” apvienojumā ar pieeju, kas orientēta uz rezultātiem un
uzņēmējdarbību. EIT nodrošina
līdz 25 % no ZIK budžeta un darbojas kā katalizators
attiecībā uz 75 % no finanšu līdzekļiem, kurus iegulda
dažādi valsts un privātie partneri, radot ievērojamu “sviras
efektu”, apvienojot liela mēroga ieguldījumus un pilnveidojot dažādus
valsts un privātus avotus kopīgi saskaņotu stratēģiju
īstenošanai. Turklāt, pievēršot uzmanību gan tirgum, gan
sabiedrības ietekmei, EIT izmanto uz rezultātiem orientētu
pieeju. ZIK darbojas saskaņā ar uzņēmējdarbības
loģiku, pamatojoties uz gada uzņēmējdarbības
plāniem, tostarp vērienīgu darbību portfeli, sākot ar
izglītību un līdz pat uzņēmumu veidošanai, ar
skaidriem mērķiem, rezultātiem un izpildes pamatrādītājiem
(KPI), kurus izmanto rezultātu mērīšanai. 

1.3.           
Sinerģija un papildināmība ar
citām politikas un finansēšanas iniciatīvām 

ES iniciatīvās un programmās
arvien biežāk atzīst pētniecības, inovācijas un
izglītības savstarpējās attiecības. Eiropas, valsts un
reģionālā līmenī ir liels savstarpēji
nostiprinošu darbību potenciāls. ES līmenī šīs sinerģijas
pilnīga izmantošana nākotnē tiks nodrošināta ar
stratēģisko regulējumu, kurš paredzēts
Pētniecības un inovācijas pamatprogrammā
“Apvārsnis 2020” (2014.–2020. gadam). 
EIT būtiski sekmē
pamatprogrammā “Apvārsnis 2020” noteikto mērķu
izpildi, jo īpaši risinot sabiedrības problēmas papildus
citām iniciatīvām šajās jomās. Attiecībā uz
pamatprogrammu “Apvārsnis 2020” EIT piedalīsies mērķa
“sabiedrības problēmu risināšana” izpildē, bet, ņemot
vērā pieeju, kurā paredzēta netraucēta
mijiedarbība starp mērķiem, EIT veicinās arī
mērķa “vadošā loma rūpniecībā un
konkurētspēja” izpildi, stimulējot uz rezultātiem
orientētu pieeju un tādu inovatīvu mazo un vidējo
uzņēmumu izveidi, kuriem ir augsts izaugsmes potenciāls.
Visbeidzot, EIT dos ieguldījumu “izcilas zinātniskas bāzes”
radīšanā, veicinot mobilitāti pāri disciplīnu, nozaru
un valstu robežām, kā arī iekļaujot
uzņēmējdarbības un riska uzņemšanās kultūru
inovatīvos pēcdiploma akadēmiskajos grādos. Tāpēc
EIT dos ievērojamu ieguldījumu tādu pamatnosacījumu veicināšanā,
kuri nepieciešami ES pētniecības inovatīvā potenciāla
realizēšanai un Eiropas Pētniecības telpas (EPT)
īstenošanai. 
Turklāt EIT nodrošina visaptverošu
izglītības dimensiju ES pētniecības un inovācijas
politikā. Izmantojot inovatīvu, uzņēmējdarbības
izglītību, tas sasaista pētniecības un inovācijas
pamatprogrammu ar izglītības politiku un programmām un sniedz
vajadzīgo ilgtermiņa ieguldījumu, lai radītu
ilgtspējīgas pārmaiņas augstākajā
izglītībā. Īpaši izmantojot jaunus, starpdisciplīnu
grādus, kas apzīmēti kā EIT grādi, EIT vada
sadarbību inovatīvas izglītības jomā,
nepārprotami ietekmējot arī augstākās
izglītības iestāžu modernizācijas Eiropas programmu, tādējādi
veicinot Eiropas augstākās izglītības telpu. 
Turklāt pastāv iespējas veikt
savstarpēji nostiprinošu mijiedarbību ar Savienības
kohēzijas politiku, veidojot saiknes starp inovācijas vietējo un
globālo aspektu. Sadarbības centri nodrošina pārrobežu
sadarbību, kā arī spēj labi izmantot finansējumu no
dažādām shēmām attiecīgajos reģionos, kuros tie
atrodas. Sadarbības centriem ir svarīga nozīme
vietējās un globālās ZIK savienojamības
stiprināšanā kopumā, tostarp cieši sadarbojoties ar
reģionālām iestādēm, īpaši tām, kuras
iesaistītas reģionālo inovācijas stratēģiju
gudrai specializācijai (RIS3) izstrādē un
īstenošanā. Turklāt var stiprināt saiknes starp ZIK un
vietējām kopu organizācijām, lai paplašinātu MVU
iesaistīšanos ZIK darbībās. Sinerģijas iespējas
atšķiras atkarībā no ZIK tematiskās jomas, savukārt
vairākas iniciatīvas un programmas ES līmenī, šķiet,
īpaši orientējas uz sadarbības un koordinācijas
rezultātā gūto priekšrocību piedāvāšanu.
Pašā EIT/ZIK koncepcijas pamatā ir esošās Eiropas izcilības
pievienotā vērtība, tāpēc pašreizējās un
nākamās zināšanu un inovāciju kopienas pēc savas
būtības centīsies maksimāli paplašināt šo
sinerģiju. Zināšanu un inovāciju kopienas veidos pievienoto
vērtību iniciatīvām, kuras darbojas tādās
jomās kā kopīgas plānošanas ierosme (JPI), Eiropas
inovācijas partnerība (EIP) un publiskā un privātā
sektora partnerība (PPP). 
Galvenais instruments cīņā pret
pētniecības sadrumstalotību — kopīgas plānošanas
ierosme — paredzēta, lai nodrošinātu Eiropas ZIK
pētniecības bāzes kodolu. Savukārt ZIK var paātrināt
un veicināt izcilas publiskās pētniecības izmantošanu, kuru
apvieno kopīgas plānošanas ierosmes, tādējādi
cīnoties pret sadrumstalotību inovācijas jomā. Kopīgas
tehnoloģiju ierosmes (JTI) un tikko izveidotās publiskā
un privātā sektora partnerības nodrošina platformu, lai
veicinātu plaša mēroga uz rūpniecību orientētu
pētniecību un sekmētu galveno tehnoloģiju izstrādi.
ZIK var kļūt par katalizatoru ieguldījumiem lielajos
pētījumos, lai atbalstītu tehnoloģiju pārnesi un
komercializāciju, kā arī veidotu jaunus uzņēmumus
esošajā uzņēmējdarbības vidē ar talantīgu
uzņēmēju palīdzību. Izmantojot zinību
triādes pieeju, EIT papildinās Eiropas Pētniecības padomes
(ERC) ieguldījumu pasaules līmeņa progresīvos
pētījumos visā inovācijas ķēdē, sākot
no idejām līdz pat to piemērošanai un izmantošanai, kā
arī nodrošinās Marijas Kirī vārdā nosaukto
darbību pētniekiem un “Erasmus visiem” studentiem
papildu iespējas inovācijā un piekļuvi
uzņēmējdarbības videi. 
Gaidāmās Eiropas inovācijas
partnerības nodrošinās visaptverošu pamatu, lai veicinātu
saskaņotību un sinerģiju starp piedāvājuma un
pieprasījuma virzīto pētniecību un inovācijas
instrumentiem un politiku. ZIK var dot ieguldījumu Eiropas inovācijas
partnerībās, izmantojot dalīto uzbūvi un savu praktisko
pieredzi, kā arī veidojot vajadzīgo cilvēkkapitālu,
izglītojot tādus galvenos dalībniekus kā
uzņēmējus un pētniekus, nosakot pamatnosacījumus un
labāko praksi attiecībā uz politiku, regulatīviem vai
standartizācijas jautājumiem attiecīgajās nozarēs. 
Praksē sinerģijas iespējas
īstenos dažādos veidos, no ZIK uz ZIK un no problēmas uz
problēmu. Pašlaik ZIK līmenī tiek veidotas saiknes ar citām
iniciatīvām, atkarībā no katras ZIK specifikas un
tematiskās jomas. 
ZIK un citu
iniciatīvu sinerģijas piemēri praksē (2011. gada
septembris)
·                   
EIT IKT laboratorijas sadarbojas un
strādā cieši kopā ar nākamo Interneta publisko un
privāto partnerību, Artemis kopīgo tehnoloģiju ierosmi un
tādām EUREKA iniciatīvām kā ITEA (Informācijas
tehnoloģija Eiropas attīstībai) un partnerību Uzticība
digitālajai dzīvei. Piemērojot tādus ZIK “katalizatorus”
kā Inovāciju radars, Atbalsts patentiem un Tehnoloģiju
pārnese visā ES finansēto pētniecības projektu
dzīves ciklā, EIT IKT laboratorijas atbalsta to ietekmi uz tirgu.
Piedāvājot piekļuvi saviem sadarbības centriem, ZIK var
veicināt cilvēku un ideju mobilitāti visā Eiropā.
·                   
ZIK InnoEnergy veicina ES energotehnoloģiju
stratēģiskā plāna (SET plāns) izpildi, izmantojot cita
starpā līdzdalību SETIS platformā tehnoloģiju
uzraudzības un apzināšanas jomā. Pašlaik tā sadarbojas
arī ar Komisijas Kopīgo pētniecības centru (JRC)
tādā jomā kā modelēšanas spēja scenāriju
veidošanā. 
·                   
Klimata ZIK aktīvi nodrošina sinerģiju
ar kopīgām plānošanas ierosmēm (JPI) šajā jomā,
jo Klimata ZIK inovācijas programmas un īstenošanas plāna
pamatā daļēji būs kopīgā
stratēģiskā programma, kura paredzēta kopīgajā
plānošanas ierosmē klimata jomā (klimata dienesti un
pielāgošanās). Klimata ZIK reģionālās inovācijas
un īstenošanas kopienas (RIC) nodrošina sākotnējo Eiropas
reģionālās inovācijas modeli, kurā reģioni tiek
izmantoti kā pārbaudes vietas, sasaistot pārvaldības
spējas veidošanu un reģionālās priekšrocības ar
globālajām problēmām.

2.                      
2. EIT lomas padziļināšana pēc
2013. gada: prioritātes 
2.1.                
Izaugsmes, ietekmes un ilgtspējas
stimulēšana, izmantojot EIT 

Izveides posmā gūtās
mācības
Sākotnējo ZIK izveides process
lielā mērā bija „mācīšanās darot”. Tas
liecināja, ka ZIK ir jauni veidojumi, un neviena no procesā
iesaistītajām pusēm pienācīgi nenovērtēja
to, cik sarežģīta būs ZIK juridiskā reģistrēšana,
kā arī ZIK un to partneru līgumisko attiecību veidošana.
Izveides procesu apgrūtināja arī zināšanu trūkums par
to, kāds ir piemērotākais juridiskā statusa veids. Lai gan
ir jāsaglabā augšupējā pieeja, kas katrai ZIK sniedz
pietiekamu rīcības brīvību savu partnerību
organizēšanā, vienlaicīgi būtu jānodrošina arī
lielāka palīdzība piemērotā juridiskā statusa
noteikšanā. Turklāt nedrīkst pārāk zemu
novērtēt pārbaudījumu apvienot atšķirīgo
akadēmisko aprindu un uzņēmējdarbības kultūru
vienā juridiskā personā; tāpēc ir svarīgi, ka gan
ZIK, gan EIT līmenī tiek atbalstītas kopīgas
vērtības. Turklāt ZIK ir apjomīgi institucionālie
jauninājumi, un visas ZIK ir atšķirīgas. Līdz ar to ir
iespējams izmantot visdažādākos inovācijas modeļus,
tomēr tas arī apgrūtina ZIK vispārējo
koordinēšanu un pārraudzību. 
Turpmāk skaidrākas norādes
būtu savlaicīgi jāsniedz jau atlases procesa laikā, lai
nodrošinātu svarīgāko stratēģisko elementu vienotu
ieviešanu visās ZIK, vienlaicīgi ļaujot ZIK organizēšanā,
darbībā un finansēšanā izmantot dažādas pieejas.
Visbeidzot, pašreizējās trīs zināšanu un inovāciju
kopienas vēl nenodrošina kritisko masu, lai EIT pilnībā
īstenotu savu potenciālu kā vadošā inovācijas
iestāde. Ir ierobežotas iespējas tikai ar trīs ZIK izmantot
savstarpējas ZIK priekšrocības no citām inovācijas
priekšrocībām, kā arī apjomradītus ietaupījumus
administrācijas un izplatīšanas jomā. Tas nozīmē
arī, ka EIT nav pietiekami liels, lai pastāvīgi darbotos kā
Eiropas iestāde. Tāpēc ir jāveido papildu ZIK, lai EIT
nodrošinātu kritisko masu, kura ir vairāk nekā tikai
“sastāvdaļu summa”. Ja EIT ir jāpēta jauni inovācijas
pārvaldības un vadības modeļi, izmantojot zināšanu un
inovāciju kopienas, tad jāizveido ierobežots skaits papildu
partnerību, lai palielinātu paraugu, kurš ir EIT pieredzes
pamatā. 
EIT kā ieguldītājs
zinību triādē 
Pamatojoties uz šīm
mācībām, EIT mērķis ir nostiprināt un
turpināt attīstīties kā ieguldītājam, kurš
atbalsta un veicina esošo pētniecības,
uzņēmējdarbības un augstākās izglītības
izcilības centru Eiropā apvienošanos, kā arī sekmē to
sistemātisku ilgtermiņa sadarbību, izmantojot ZIK. 
EIT “ieguldītāja pieejā”
uzsvars tiek likts uz labāko stratēģisko iespēju noteikšanu
un pasaules līmeņa partnerību — ZIK — atlasi.
Šajā pieejā ir paredzēts, ka EIT piešķir ZIK
ikgadējās dotācijas, pamatojoties uz to līdzšinējās
darbības rezultātiem un uzņēmējdarbības
plānā ierosinātajām darbībām. Ārēji,
neatkarīgi eksperti veiks uzņēmējdarbības plānu
novērtējumu. Tādējādi EIT ne tikai jānosaka
vispārīgi virzieni un redzējumi, bet arī jānodrošina
ZIK ar atbilstoša līmeņa atbalstu un jāuzrauga to darbība.
Vienlaikus zināšanu un inovāciju kopienām tiek dota
ievērojama rīcības brīvība, lai definētu savu
iekšējo stratēģiju un organizāciju, kā arī veiktu
darbības un piesaistītu talantīgus cilvēkus un
vajadzīgos līdzekļus. 
Ieguvumi no EIT ieguldījuma zināšanu
un inovāciju kopienās tiks vērtēti, ņemot
vērā materiālas priekšrocības Eiropas ekonomikai un
sabiedrībai kopumā, piemēram, radot jaunus uzņēmumus,
produktus un pakalpojumus esošajos un nākotnes tirgos,
prasmīgākus uzņēmējus, jaunas un
pievilcīgākas darba iespējas, kā arī piesaistot un
saglabājot talantīgus cilvēkus no ES un citām valstīm.

Tāpēc EIT jāizveido stabila
pārraudzības un novērtēšanas sistēma, kurā
galveno uzmanību pievērš sasniegumiem, rezultātiem un ietekmes
radīšanai gan uz ekonomiku, gan uz sabiedrību, kā arī
kritērijiem, kuri balstīti uz labāko starptautisko praksi.
Veidojot līdzsvarotu darbības rezultātu pārraudzības
sistēmu EIT ietekmes novērtēšanai, izmantojot ZIK, EIT
prioritāte šajā jomā ir tā organizatoriskās
darbības rezultāti un ieguldījums pamatprogrammas
“Apvārsnis 2020” mērķu īstenošanā. 
Tāpēc arī EIT
uzņēmuma identitātes izveide, ko veic kopā ar zināšanu
un inovāciju kopienām, izmantojot kopīgu vērtību
kopumu, ir svarīgs elements. Lai arī ZIK un to atsevišķiem
partneriem ir savas uzņēmumu identitātes un vērtības,
tām ir arī kopīgas vērtības, kuras apvieno EIT un
zināšanu un inovāciju kopienas. Tās ir: izcilība visā
zinību triādē; prasmīgi un uz
uzņēmējdarbību orientēti cilvēki; ilgtermiņa
sadarbība pāri robežām, disciplīnām un nozarēm;
uzsvars uz ietekmi uz sabiedrību un ekonomiku. Šāda identitāte
palīdzēs sekmēt EIT un zināšanu un inovāciju kopienu
ārējo pamanāmību un reputāciju.

2.1.1.          
Esošo ZIK nostiprināšana un to izaugsmes un
ietekmes veicināšana

EIT aktīvi atbalstīs pirmās
trīs ZIK, lai palielinātu to potenciālu un ietekmi, kā
arī to ieguldījumu pamatprogrammas “Apvārsnis 2020”
mērķu īstenošanā. Laika gaitā ZIK paplašinās savu
sākotnējo darbību portfeļus, lai izmantotu jaunas tirgus un
sabiedrības iespējas. Lai to atbalstītu, EIT ciešā
sadarbībā ar katru atsevišķu ZIK ieteiks un definēs
pielāgotas līdzfinansēšanas stratēģijas, kuras
vienlaikus veido stratēģisko darbību pamatu no EIT
perspektīvas. 
ZIK jāturpina darbība kā
dinamiskām partnerībām, tādējādi jābūt
atvērtām jauniem partneriem, bet vajadzības gadījumā
jāpārtrauc sadarbība ar esošajiem partneriem. ZIK jāizmanto
jauni esošās un potenciālās izcilības avoti, ja tie nodrošina
pievienoto vērtību, izmantojot jaunu partneru līdzdalību
esošajos sadarbības centros, uzlabotu savstarpējo sadarbības
darbu katrā ZIK vai pat jauna sadarbības centra izveidi, vienlaikus
saglabājot ZIK partnerību mērķtiecību,
stabilitāti un pārvaldi. 
Labs līdzsvars starp sadarbību un konkurenci ir tikpat
svarīgs, lai ZIK darbotos maksimāli labi. EIT stimulēs ZIK
iesaistīšanos savstarpējā ZIK darbā jomās, kurās
ir ievērojams sinerģijas potenciāls, piemēram, izmantojot
kopīgus profesionālās pilnveides kursus, kopīgas
pētniecības darbības, maģistra vai doktora grādus vai
arī savstarpēju ZIK mobilitāti akadēmiskajās un
uzņēmējdarbības aprindās. Vienlaikus EIT stimulēs
zināmu konkurenci, lai mudinātu ZIK turpināt koncentrēties
uz rezultātiem un ietekmi, kā arī veiks atbilstošus
pasākumus, ja rezultāti būs neapmierinoši. 
ZIK izmanto ne tikai savu partneru esošo
izcilo pētniecības bāzi, bet ir arī EIT izglītošanas
uzdevuma veicināšanas un īstenošanas avangards. Mērķis ir
izglītot un apmācīt talantīgus cilvēkus, palīdzot
viņiem gūt globālajā zināšanu ekonomikā
vajadzīgās prasmes, zināšanas un domāšanu. Tāpēc
EIT cita starpā aktīvi stimulē EIT zinātniskos grādus,
uzraugot to kvalitāti un saskaņotu īstenošanu zināšanu un
inovāciju kopienās. Šajās darbībās tās plaši
izmantos līdzīgi kvalificētu speciālistu un ekspertu
salīdzinošu vērtēšanu, kā arī veidos dialogu ar valstu
un kvalitātes nodrošināšanas iestādēm. Tas veicinās
EIT kvalifikāciju atzīšanu valstu un starptautiskā
līmenī un vairos to pievilcību globālā līmenī,
vienlaikus nodrošinot platformu starptautiskai sadarbībai.
Nākotnē ZIK tiks mudinātas paplašināt darbības
pēcdiploma izglītības jomā, lai piedāvātu
lielāku mācību režīmu daudzveidību plašākām
inovatīvām un profesionālās attīstības
darbībām, tostarp izglītību vadītājiem,
pielāgotus apmācību kursus un vasaras skolas. Lai veicinātu
ZIK izglītojošās darbības un sasniegtu plašāku auditoriju,
ZIK var paredzēt eksperimentālu pirmsdiploma kursu modeļu vai
skolas izglītībai paredzētu kopumu izstrādi. 
EIT:
·                   
pakāpeniski izveidos ZIK dotācijas
procentuālo daļu piešķiršanas konkurētspējīgus pārskata
mehānismus, ņemot vērā ZIK atšķirīgo izaugsmes
tempu; 
·                   
mudinās ZIK izstrādāt
kopīgas darba programmas transversālos jautājumos, sākot ar
ilgtspējīgām un gudrām pilsētām;
·                   
izveidos EIT kvalifikāciju
salīdzinošās vērtēšanas sistēmu un veidos dialogu ar
valsts un starptautiskām kvalitātes nodrošināšanas
iestādēm;
·                   
mudinās ZIK veidot lielāku
izglītības un apmācības darbību daudzveidību. 

2.1.2.          
Jaunu ZIK veidošana 

Lai turpinātu palielināt ietekmi un
stimulēt inovāciju jaunās sabiedrības problēmu
jomās, EIT pakāpeniski paplašinās savu ZIK portfeli. Ejot pa
pakāpenisku attīstības ceļu un veidojot jaunas ZIK, EIT
nodrošinās, ka tiek pienācīgi ņemtas vērā
iepriekšējos posmos gūtās mācības un ka ZIK tiek
veidotas tikai tajās jomās, kurās tiešām ir inovācijas
potenciāls un augstākā līmeņa izcilība, ko var
izmantot kā pamatu. Tāpēc laikposmā no 2014. līdz
2020. gadam jaunas ZIK tiks veidotas divās kārtās,
t. i. trīs jaunas ZIK 2014. gadā un trīs —
2018. gadā, tādējādi izveidojot deviņas ZIK
laikposmā no 2014. līdz 2020. gadam (kas nozīmē
40–50 sadarbības centru izveidi visā ES). Jaunā ZIK atlases
procesā 2018. gadā tiks ņemts vērā
vispārējs EIT un esošo ZIK ārējais novērtējums,
tostarp ZIK ietekmes novērtējums uz ekonomiku un sabiedrību,
kā arī EIT ieguldījums ES un dalībvalstu inovācijas
spējas stiprināšanā un pamatprogrammas
“Apvārsnis 2020” novērtējuma rezultāti. 
Jaunas ZIK veidos lielu sabiedrības problēmu jomās,
kurās ir plašs inovācijas potenciāls. Tāpēc
EIT veicina plašas ES politikas programmas mērķu īstenošanu, jo
īpaši attiecībā uz pamatprogrammas “Apvārsnis 2020”
mērķiem, kura izvirza vairākas lielas
sabiedrības problēmas, kā arī attiecībā uz
ražošanas tehnoloģijām un pamattehnoloģijām.
Mērķis ir izveidot ZIK tajās tematiskajās
jomās, kuras apjoma un sarežģītības dēļ var
risināt tikai, piemērojot starpdisciplīnu, pārrobežu un
starpnozaru pieeju. Tāpēc tematisko jomu
atlases pamatā jābūt rūpīgai analīzei, lai
novērtētu, vai ZIK tiešām var radīt pievienoto
vērtību un pozitīvi ietekmēt ekonomiku un sabiedrību. 
Eiropas Komisija ir veikusi šo analīzi, izmantojot procesu, kurš
nodrošina nākamo ZIK tematu potenciāla objektīvu
novērtējumu. Sākuma punkts bija SIP
projekts, kuru EIT valde iesniedza Komisijai 2011. gada jūnijā.
Vienlaikus tika izstrādāts stabils kritēriju kopums, lai dotu
iespēju objektīvi novērtēt katra nākamā
piedāvātā temata inovācijas potenciālu. Šo kritēriju derīgumu pārbaudīja plaša
inovācijas kopiena visā zinību triādē, izmantojot
atklātu sabiedrisko apspriešanu. Šā procesa
rezultātā tika izvirzīti kritēriji, kuri: 
·                   
Risina Eiropas galvenās
ekonomiskās un sabiedriskās problēmas, kā arī veicina
stratēģijas “Eiropa 2020” īstenošanu.
·                   
Pielāgojas un atbilst attiecīgajai ES
politikai, kā arī esošajām pamatprogrammās
“Apvārsnis 2020” un “Erasmus visiem” noteiktajām
iniciatīvām. 
·                   
Spēj piesaistīt
ieguldījumus un ilgtermiņa saistības no uzņēmumiem;
produktiem jau ir noieta tirgus vai arī piemīt spēja radīt
jaunus tirgus.
·                   
Rada ilgtspējīgu
un sistēmisku ietekmi, ko var izmērīt, ņemot vērā
jaunus izglītotus uzņēmējus, jaunas tehnoloģijas un
jaunus uzņēmumus.
·                   
Apvieno pasaules
līmeņa pētniecības, izglītības un inovācijas
ieinteresēto personu kritisko masu, kuras citādi nesatiktos.
·                   
Rada vajadzību izveidot
starpdisciplīnu pieejas un jaunus izglītības veidus, kuri
pārsniedz disciplīnu robežas.
·                   
Novērš trūkumus
tādās inovācijas jomās kā Eiropas paradokss,
t. i. temati, kuros Eiropai ir spēcīga pētniecības
bāze, bet slikti inovācijas darbības rezultāti.
EIT projektā un plašākas
ieinteresēto personu kopienas ierosināto tematu novērtējums
skaidri liecināja par atšķirīgu ZIK izveides ietekmi
konkrētās tematiskās jomās. Rezultātā
vairāki temati tika pilnībā noraidīti, bet citiem
mainīja definīciju, lai tie labāk atbilstu Eiropas un
globālā konteksta specifikai attiecīgajā jomā. 
Ir noteiktas šādas tematiskās jomas,
kurās jaunas ZIK izveidei ir vislielākais pievienotās
vērtības radīšanas un reāls inovācijas atbalsta
potenciāls: 
·                   
Pievienotās
vērtības ražošana.
·                   
Pārtika
nākotnei — ilgtspējīga piegādes ķēde no
resursiem līdz patērētājiem.
·                   
Inovācija
veselīgai dzīvei un aktīvām vecumdienām.
·                   
Izejvielas —
ilgtspējīga izpēte, ieguve, apstrāde, otrreizējā
pārstrāde un aizstāšana.
·                   
Gudra, droša sabiedrība. 
·                   
Pilsētvides
mobilitāte. 
Sīkāka informācija par katru
atsevišķu tematu ir sniegta faktu lapās dokumenta beigās[3]. 
Pamatojoties uz šiem tematiem, EIT
saglabās autonomiju nākamajā ZIK atlases procesa
organizēšanā. Nākamo uzaicinājumu
veidot ZIK panākumi lielā mērā ir atkarīgi no
skaidriem norādījumiem par gaidāmajiem rezultātiem un
prasībām, kā arī termiņa, kurā ZIK pieteikuma
iesniedzējiem būs iespēja sagatavoties gan juridiski, gan
finansiāli pirms priekšlikuma iesniegšanas. ZIK tiks atlasītas,
izmantojot sīki izstrādātus, EIT regulā definētus
kritērijus, pamatojoties uz vispārējiem izcilības un
inovācijas nozīmes principiem. Jebkurai
atlasītajai ZIK būs jāparāda, kā tā radīs
maksimālu ietekmi attiecīgajā jomā, un jāpierāda
savas stratēģijas dzīvotspēja. 
Gatavojoties divām ZIK atlases kārtām,
kuras paredzētas 2014. un 2018. gadā, pirmajai kārtai
ir izvirzīti trīs temati. Atspoguļojot vajadzību
piemērot pakāpenisku pieeju jaunu ZIK veidošanai, pirmo trīs
tematu pamatā ir attiecīgās jomas briedums, potenciālā
ietekme uz ekonomiku un sabiedrību, kā arī sinerģijas
iespējas ar citām iniciatīvām. Tie ir:
·                   
Inovācija
veselīgai dzīvei un aktīvām vecumdienām.
·                   
Izejvielas —
ilgtspējīga izpēte, ieguve, apstrāde, otrreizējā
pārstrāde un aizstāšana.
·                   
Pārtika nākotnei —
ilgtspējīga piegādes ķēde no resursiem līdz
patērētājiem. 
Otrajā kārtā 2018. gadā tiks izskatīti
atlikušie temati (pilsētvides mobilitāte, pievienotās
vērtības ražošana un gudra, droša sabiedrība), vienlaikus
ņemot vērā nākotnē iespējamas jaunas un
neparedzētas problēmas. 
EIT:
·                   
laicīgi sagatavos atlases procedūru
ZIK otrajai kārtai 2014. gadā un — pēc pamatprogrammas
“Apvārsnis 2020”, kā arī tās īpašo programmu un
EIT novērtēšanas — otrajai kārtai 2018. gadā;
·                   
nodrošinās, ka nākamo ZIK atlases
procedūru pamatnosacījumi veicina optimālu rezultātu,
īpaši sniedzot skaidrus norādījumus attiecībā uz prasībām
un procesiem, kā arī dodot priekšlikumu iesniedzējiem pietiekami
daudz laika, lai izveidotu partnerību.

2.2.                
EIT ietekmes palielināšana 

Inovācijas veicināšana
visā Savienībā 
Sākotnējā periodā EIT
centieni galvenokārt bija vērsti uz ZIK dibināšanu. Tā
kā EIT skaidri definēts mērķis ir stiprināt esošos
izcilības centrus, EIT būs jānodrošina priekšrocības
tām Savienības jomām, kuras tieši nepiedalās zināšanu
un inovāciju kopienu darbā. Tāpēc svarīgs EIT uzdevums
ir aktīvi veicināt labas prakses izplatīšanu zinību
triādes integrācijas jomā, lai attīstītu kopīgo
inovācijas un zināšanu apmaiņas kultūru. 
Nākotnē EIT jāstrādā,
lai padarītu ZIK pieredzi saprotamu un ieviešamu, kā arī
padarītu to par kultūru, kas var būt paraugs Eiropā un
ārpus tās. Nosakot, analizējot un apmainoties ar labu praksi,
kā arī jauniem pārvaldības un finansēšanas
modeļiem no ZIK, EIT cenšas nodrošināt, ka EIT un ZIK
radītās zināšanas tiek izplatītas un sniedz
priekšrocības visiem cilvēkiem un iestādēm, tostarp
arī tām, kuras tieši nepiedalās zināšanu un inovāciju
kopienās. 
EIT var būt izšķiroša loma
dažādo ZIK izmantoto pieeju sintēzē un to nodošanā
jomām ar vāju inovācijas spēju, kuras citādi
nevarētu izmantot EIT gūto pieredzi. Šāda ietekme nodrošinās,
ka EIT pieredzes priekšrocības dos ieguldījumu inovācijas
spēju attīstībā šajās jomās. Ar šo darbību
ir iespējams radīt lielus ienākumus, ciktāl tās
pamatā ir zināšanu un inovāciju kopienu veikums. 
Mācību galvenie
virzītājspēki EIT līmenī var būt: uz
inovāciju orientēta pētniecība jaunu uzņēmumu un
jaunu uzņēmējdarbības modeļu radīšanai,
intelektuālā īpašuma portfeļu pārvaldība un
jaunas pieejas attiecībā uz intelektuālā īpašuma
apmaiņu, uzņēmējdarbība un jauni, integrēti
starpdisciplīnu izglītības veidi; inovatīva
pārvaldība un finanšu modeļi, kuru pamatā ir atvērtas
inovācijas vai valsts sektora iestāžu iesaistīšanas koncepcija.
Tas palīdzēs EIT būt par paraugu un rīkoties kā
“spēles noteicējam” Eiropas inovāciju vidē, kā
arī kļūt par starptautiski atzītu inovāciju
iestādi.
Talantīgu cilvēku
stimulēšana un piesaiste 
Galvenais, kas vajadzīgs veiksmīgai
inovācijai, ir talantīgi cilvēki. Viens no EIT
svarīgākajiem uzdevumiem ir dot iespēju talantīgiem
cilvēkiem izmantot savu potenciālu pilnībā un izveidot
vidi, kurā viņi var attīstīties. Izmantojot ZIK, EIT rada
šādu vidi, bet tā jāpapildina ar stratēģijām,
kuras paredzētas izcili talantīgu cilvēku piesaistīšanai un
iesaistīšanai no vietām, kas atrodas ārpus ZIK. 
Tāpēc EIT ieviesīs
speciālu cilvēku shēmu, lai nodrošinātu, ka talantīgi
studenti, pētnieki, pedagoģiskais personāls un
uzņēmēji jebkurā karjeras posmā ārpus
sadarbības centriem tiks pilnībā saistīti ar
iniciatīvu. Šāda shēma ne tikai nodrošinās iespēju
izcili talantīgiem cilvēkiem no vietām, kas atrodas ārpus
ZIK, izmantot sadarbības centros radītās inovāciju vides
priekšrocības, bet arī stimulēs viņus pilnībā
izmantot zināšanas un zinātību, kura gūta ārpus ZIK.
Parasti EIT fondam var būt ievērojama nozīme šajā
jomā. 
Turklāt EIT uzdevums ir piesaistīt
talantīgus cilvēkus no valstīm ārpus ES. Radot
spēcīgu zīmolu un veicinot stratēģiskas
attiecības ar galvenajiem partneriem no visas pasaules, EIT var vairot
zināšanu un inovāciju kopienu partneru pievilcību. Ciešā
sadarbībā ar ZIK EIT jāizstrādā stabila
starptautiskā stratēģija, kurā noteiktas un
iesaistītas attiecīgās kontaktpersonas un potenciālie
partneri. Šajā sakarā EIT un ZIK pilnībā jāizmanto
tādas šajā jomā esošās ES iniciatīvas kā “Erasmus visiem” programma un Marijas Kirī vārdā
nosauktās darbības. Turklāt, sekmējot EIT absolventu
tīkla izveidi, EIT var veicināt zināšanu apmaiņu,
darbaudzināšanu un sakaru veidošanu. 
Lai atbalstītu talantīgus
cilvēkus un izcilas idejas, EIT veiks tādus papildu pasākumus
kā ideju konkursu organizēšana vai balvu piešķiršana,
īstenojot to kā savu iniciatīvu vai sadarbībā ar
vadošajiem globālajiem partneriem. 
EIT:
·                   
ciešā sadarbībā ar ZIK
izstrādās shēmu (“EIT stipendiāti”), kura dos iespēju
ļoti talantīgiem cilvēkiem no visas ES un ārpus tās
iesaistīties ZIK sadarbības centru darbībās uz noteiktu laiku,
tādējādi radot savstarpējus labumus gan dalībniekam,
gan ZIK; 
·                   
izveidos/pielāgos tiešsaistes instrumentu,
lai veicinātu zināšanu apmaiņu un sakaru veidošanu visā
EIT; 
·                   
izveidos un atbalstīs funkcionālu un
stabilu EIT/ZIK izglītības un apmācības darbību
absolventu tīklu (“EIT absolventi”);
·                   
padarīs ZIK gūtās
mācības un panākumus pieejamus plašai ES inovācijas
kopienai un ārpus tās. To var panākt arī, izveidojot
glabātuvi, kurā pieejami mācību kursi no EIT un ZIK izglītības
un apmācību pasākumiem. 

2.3.                
Jauni īstenošanas mehānismi un uz
rezultātiem orientēta pārraudzība 

EIT ir obligāti jāveic
atbildīga un saprotama vienkāršošana, lai sasniegtu efektīvus
rezultātus, veicinātu inovācijas sasniegumus un iesaistītu
uzņēmēju aprindas. EIT joprojām var maksimāli izmantot
savu elastīgumu, lai panāktu lielāku vienkāršošanu. 
Kā iestāde, kura veic
ieguldījumu zināšanu un inovāciju kopienās, EIT uzskata
vienkāršošanu par dinamisku procesu, kas iekļauts EIT
darbībā un ir ZIK atbalsta funkcijas neatņemama
sastāvdaļa. Tāpēc EIT centīsies pielāgot, uzlabot
un pilnveidot savus pārraudzības, ziņošanas un finansēšanas
procesus un pastāvīgi meklēs iespēju vienkāršot
pieeju, kura var palīdzēt ZIK apmierināt jaunās
radušās vajadzības un veicināt to ietekmi. 
ZIK nodrošinās ideālu vietu, kur
izmēģināt inovāciju finansēšanas un
pārvaldības jaunās pieejas. Izmantojot ZIK eksperimentus un
pieredzi, EIT īstenos vienkāršošanas programmu tādās
svarīgās jomās kā līgumi, vienkāršota
ziņojumu iesniegšana, vienreizējie maksājumi un vienotās likmes.

Komisija cieši uzraudzīs EIT spēju
īstenot iespējami vienkāršus ZIK darbību finansēšanas
un pārvaldības nolīgumus un principus, pamatojoties uz EIT
izstrādāto vienkāršošanas programmu. Gūto ieskatu, tostarp
trūkumos, darīs zināmu nākamajām ZIK, kā arī
to ietvers pamatprogrammas “Apvārsnis 2020” programmās un
shēmās.
Komisija ir
palielinājusi atbalstu EIT pareizas un stabilas, uz rezultātiem
orientētas pārraudzības sistēmas izveidei. Šī
pārraudzības sistēma nodrošinās EIT un ZIK pilnīgu
pārskatatbildību, rezultātu kvalitāti, ieguldījumu
pamatprogrammas “Apvārsnis 2020” prioritāšu
īstenošanā, vienlaikus ļaujot ZIK uzņēmumu dinamikai
saglabāt elastīgumu. Tādējādi EIT varēs
attīstīt stabilu ZIK darba rezultātu apkopošanas un
analizēšanas spēju, novērtēt EIT darbības
rezultātus saistībā ar tā mērķiem, kā
arī izvērtēt EIT un ZIK, ņemot vērā labāko
praksi Eiropas un pasaules līmenī. Sistēma būs
elastīga un vajadzības gadījumā tiks pielāgota, lai
ņemtu vērā EIT un ZIK darbību attīstību un
izaugsmi. Ņemot vērā neatkarīga, ārēja eksperta
novērtējumā paustos ieteikumus un vispārējus
pārraudzības noteikumus saskaņā ar pamatprogrammu
“Apvārsnis 2020”, Komisija ierosināja saistībā ar EIT
un ZIK izveidot EIT uz rezultātiem orientētu darbības
rezultātu pārraudzības sistēmu, kura darbojas četros
līmeņos: 
·                        
Pamatprogrammas “Apvārsnis 2020”
līmenis: regulāri pārrauga EIT un ZIK
ieguldījumu pamatprogrammas “Apvārsnis 2020” mērķu
īstenošanā.
·                        
EIT līmenis: novērtē
EIT kā efektīvas un lietderīgas ES struktūras darbības
rezultātus; vērtējot, ņem vērā zināšanu un
inovāciju kopienām sniegto atbalstu, informatīvo,
izplatīšanas un starptautisko darbību intensitāti un
tvērumu, kā arī to spēju īstenot vienkāršotas
procedūras.
·                        
Savstarpējais ZIK līmenis: pārrauga visu ZIK ieguldījumu EIT stratēģisko
mērķu īstenošanā, kā noteikts tādā
speciālā instrumentā kā EIT rezultātu apkopojums. 
·                        
Atsevišķas ZIK līmenis: uzrauga atsevišķas ZIK darbības rezultātus,
pamatojoties uz individuāliem mērķiem un izpildes
pamatrādītājiem (KPI), kuri paredzēti atsevišķas
ZIK uzņēmējdarbības plānā. ZIK izmanto
dažādus uzņēmējdarbības modeļus un tirgus, un
tāpēc arī dažādus nozares KPI, kuriem ir liela
nozīme atsevišķas ZIK sekmīgā pārvaldībā. 
EIT: 
·                   
izstrādās vienkāršošanas
programmu, tostarp kritērijus gūto panākumu
novērtēšanai, un saskaņā ar gada darbības
pārskatu ziņos Komisijai par īstenošanas gaitu; nodrošinās,
ka jaunos vienkāršošanas modeļus izplata visā ES un ka tiek
informētas arī citas ES iniciatīvas;
·                   
sadarbībā ar Komisiju un ZIK izveidos
vispārēju sistēmu, lai pārraudzītu EIT
ieguldījumu pamatprogrammas “Apvārsnis 2020” īstenošanā;
EIT ietekmi, veicot EIT un ZIK darbības; un ZIK rezultātus; EIT
iekļaus informāciju par visām savām pārraudzības
darbībām gada darbības pārskatā.

3.                      
Efektīva lēmumu pieņemšana un darba
nosacījumi

EIT pārvaldības struktūra
apvieno ZIK augšupējo pieeju un stratēģiskus
norādījumus no EIT līmeņa. Tāpēc lēmumu
pieņemšanai EIT līmenī jānotiek, ņemot vērā
stratēģisku perspektīvu, apvienojumā ar efektīviem
īstenošanas mehānismiem un sistemātisku zinību triādes
dalībnieku iesaistīšanu visā Eiropā. 
EIT pārvaldības modelis ir
apliecinājis savu vispārējo vērtību. Tomēr
sākotnējā posma pieredze liecina, ka var veikt papildu
pasākumus, lai palielinātu EIT lēmumu pieņemšanas un īstenošanas
mehānismu efektivitāti. Attiecības starp EIT valdi, kura atbild
par stratēģiskiem lēmumiem, un EIT galveno biroju, kurš atbild
par īstenošanu, ir jādefinē un jāracionalizē
skaidrāk. EIT galvenajam birojam būs jādefinē tās
svarīgās jomas, kurās EIT jāsniedz atbalsts zināšanu
un inovāciju kopienām, nodrošinot atbilstošu līdzsvaru starp
atbalsta un pārraudzības funkcijām. Visbeidzot valdei
jānodrošina, ka stratēģiskos lēmumos pienācīgi
tiek ņemta vērā zināšanu un inovāciju kopienu, kā
arī plašākas inovācijas kopienas pieredze. 

3.1.                
EIT lēmumu pieņemšanas pilnveide un
precizēšana 

EIT valde nosaka EIT stratēģisko
virzienu un pamatnosacījumus zināšanu un inovāciju
kopienām, kā arī ar to dalībnieku starpniecību
sasaista EIT ar dažādām ieinteresēto personu kopienām
attiecīgajā jomā. Saskaņā ar EIT uz
uzņēmējdarbību orientēto pieeju lēmumu
pieņemšanai jānotiek efektīvi, ātri un
mērķtiecīgi. 
Šajā sakarā noteicošie faktori ir
valdes locekļu skaits, uzbūve un procedūras. Neatkarīgu
locekļu princips apvienojumā ar ierobežotu vēlēto
locekļu skaitu, kuri pārstāv ZIK, ir apliecinājis savu
vērtību un dod iespēju savākt zinātību no visas
zinību triādes. Sākotnējais modelis ar
18 vēlētiem locekļiem un vēl nesen iesaistītajiem
4 papildu ZIK pārstāvjiem tomēr ir parādījis, ka
tā iespējas ir ierobežotas. Valdes samazināšanas
rezultātā lēmumu pieņemšana notiks efektīvāk un
samazināsies papildu administratīvās izmaksas. Visbeidzot,
papildu efektivitāti var gūt, atkal pievēršot EIT valdes
uzmanību tās pamatuzdevumam — stratēģisko
norādījumu sniegšanai. Turklāt turpināsies
saskaņotības nostiprināšana ar citām ES
iniciatīvām, izmantojot plašu apspriešanos ar Eiropas Komisiju par
trīsgadu darba programmu. Informācija par EIT un ZIK no EIT trīsgadu
darba programmas ļaus novērtēt un nodrošināt papildināmību
ar pārējām pamatprogrammas “Apvārsnis 2020”
sadaļām un citām Savienības politikas jomām un
instrumentiem. Visas šīs izmaiņas ir iekļautas
grozītajā EIT regulā, kura pievienota SIP. 
EIT valdes lēmumus īsteno EIT
galvenais birojs direktora vadībā, kurš ir atbildīgs par EIT
darbībām. Tādējādi galvenais birojs atspoguļo uz
rezultātiem orientēto EIT un ZIK būtību, kas arī ir
vienkāršošanas procedūru virzītājspēks. Vienlaikus EIT
galvenais birojs pilnveido spēju sistemātiski saņemt
zināšanu un inovāciju kopienās gūtās mācības
un padarīt tās pieejamas plašākai inovāciju kopienai. Laika
gaitā EIT galvenais birojs kļūs par labas prakses glabātuvi
un reālu zināšanu partneri politikas veidotājiem. 
EIT galvenā biroja uzdevums ir
talantīgu speciālistu piesaiste un saglabāšana. Lai
piesaistītu talantīgākos cilvēkus un labākās
prasmes, EIT birojs definēs skaidru cilvēkresursu
stratēģiju, tostarp iespējas, kuras pārsniedz tiešas
nodarbinātības iespējas, piemēram, pārcelšana vai
pagaidu piesaiste, veicinot regulāru apmaiņu ar personālu un
praktikantiem starp izcilām inovācijas, pētniecības un
izglītības iestādēm no ES un pārējās
pasaules. 
EIT:
·                   
izmantojot gudru cilvēkresursu
stratēģiju, tostarp iekšējus un ārējus atzinumus un
iekšējas pārvaldības procedūras, nodrošinās EIT
kā atsauces iestādes attīstību inovatīvas
pārvaldības jomā; 
·                   
veiks konkrētus pasākumus, lai
turpinātu veicināt atklātības un pārredzamības
kultūru. 

3.2.                
Ieguldīšana zināšanu un inovāciju
kopienās: EIT un ZIK attiecības

Mijiedarbība starp EIT un ZIK ir ne tikai
ZIK veiksmīgas darbības pamatā, bet arī savstarpēja
mācību procesa pamatā, kurš dod iespēju EIT būt par
jaunu inovācijas modeļu izmēģinājuma vietu. Lai
nodrošinātu ZIK ar atbilstošiem pamatnosacījumiem, EIT visos procesa
posmos jāsniedz skaidri un saskaņoti norādījumi, kuri
vienlaikus nedrīkst būt pārāk preskriptīvi. Lai
sasniegtu maksimālu efektivitāti, mijiedarbībai starp EIT
galveno biroju un ZIK jābūt sistemātiskai un balstītai uz
uzticību. Tas jāveicina gan līgumattiecībām starp EIT
un ZIK, gan organizatoriskajiem pasākumiem. 
Uzņemoties plašākas, nevis tikai
administratora funkcijas, EIT galvenais birojs optimizēs savas
darbības struktūras, lai virzītu ZIK uz maksimāliem
darbības rezultātiem un padarītu tos plaši pieejamus. Efektivitātes
pieaugums jāsasniedz nevis atsevišķas ZIK līmenī, bet
nodrošinot vairākus centralizētus pakalpojumus un funkcijas. Tā
kā visas ZIK strādā ar konkrētiem tematiem, vairākiem
elementiem ir transversāls raksturs, un tieši tā EIT var
nodrošināt reālu pievienoto vērtību. Šāda
zināšanu sniedzēja funkcija var attiekties uz EIT galveno biroju, tam
kļūstot par informācijas koordinētāju un
kontaktpersonu resursu jomā, piemēram, lai veicinātu
savstarpējo ZIK apmaiņu un mācīšanos, sekmētu
attiecības ar ES iestādēm un citām svarīgām
organizācijām, tādām kā Ekonomiskās
sadarbības un attīstības organizācija (ESAO), vai
konkrētos transversālos jautājumos, piemēram,
konsultācijas intelektuālā īpašuma jomā,
tehnoloģiju un zināšanu pārnese, kritēriji, kuru
pamatā ir labākā starptautiskā prakse, vai gaidāmo
notikumu un prognožu pētījumu veikšana, lai noteiktu EIT un ZIK
turpmākās darbības virzienu. EIT kopā ar ZIK jālemj,
kā šos uzdevumus var veikt visefektīvāk. Šajā sakarā
ir ļoti svarīgi, ka EIT un zināšanu un inovāciju kopienas
izveido dzīvotspējīgus mehānismus sistemātiskai
sadarbībai transversālo jautājumu jomā. 
EIT:
·                   
nodrošinās skaidrus un saskaņotus
norādījumus attiecībā uz gaidāmajiem rezultātiem,
pienākumiem un atbildību visā ZIK dzīves ciklā; 
·                   
ciešā sadarbībā ar ZIK veidos EIT
galvenā biroja spēju, lai veicinātu savstarpēju ZIK
apmaiņu un mācīšanos; 
·                   
sniegs vairākus pakalpojumus zināšanu
un inovāciju kopienām horizontālos jautājumos, kas var
palielināt efektivitāti, kā arī īstenos citus
uzņēmuma politikas virzienus tādā pašā nolūkā.

3.3.                
Ieinteresēto personu iesaistīšana 

Savstarpēja mācīšanās un
aktīva apmaiņa ar citām iniciatīvām ir EIT
pasākumu stūrakmens, pārbaudot jaunus inovācijas
modeļus. Tāpēc EIT jāizmanto esošā labā prakse un
ārējs atzinums, lai kļūtu par tādu inovācijas references
iestādi, par kādu tas cenšas būt. Tāpēc ir
svarīgi, ka valde pieņem lēmumus, pamatojoties uz vietējo
inovācijas dalībnieku ieskatu un vajadzībām, kā
arī plašāka Eiropas regulējuma kontekstā. Lai veidotu
atvērtības un ārējas iesaistīšanās kultūru,
EIT var aktīvi veicināt jaunu inovāciju apgūšanu un to
pieņemšanu sabiedrībā kopumā. 
Tāpēc EIT tieši iesaistīs
dalībvalstis un citas ieinteresētās personas no visas
inovācijas ķēdes, radot labvēlīgu ietekmi abām
pusēm. Lai nodrošinātu, ka šāda apspriešana un apmaiņa
notiek sistemātiski, EIT ieinteresēto personu foruma izveidošana,
kura apvienotu plašāku transversālajos jautājumos
ieinteresēto personu kopienu, var būt atbilstošs instruments, lai
nodrošinātu divvirzienu, interaktīvu saziņu.
Ieinteresētās personas būs valsts un reģionālo
iestāžu pārstāvji, organizētas interešu un
individuālas struktūras no uzņēmējdarbības,
augstākās izglītības un pētniecības aprindām,
kopu organizācijas, kā arī citas ieinteresētās
personas no visas zinību triādes. Ieinteresēto personu foruma
organizēšana ir iekļauta grozītajā EIT regulā, kura
pievienota SIP. 
Turklāt aktīva apspriešanās ar
citām ES iestādēm, kuras piedalās procesā no paša
sākuma, īpaši ar attiecīgajiem Komisijas dienestiem,
palīdzēs palielināt sinerģiju un savstarpēju
mācīšanos ar citām ES iniciatīvām. 
EIT: 
·                   
izveidos pastāvīgu EIT
ieinteresēto personu forumu, lai veicinātu savstarpējo
mācīšanos un mijiedarbību ar plašāku inovācijas
kopienu visā zinību triādē, kā arī ietverot valsts
un reģionālās iestādes. Šajā kontekstā
tīmekļa platforma var palīdzēt veicināt
dalībnieku mijiedarbību; 
·                   
sistemātiski izmantos esošās
universitāšu asociācijas, uzņēmumus, pētniecības
organizācijas un kopu organizācijas kā platformu zināšanu
apmaiņai un rezultātu izplatīšanai;
·                   
izveidos mehānismu, lai turpinātu
veicināt sinerģiju starp EIT/KIC un citām ES
iniciatīvām, tādām kā EIT, ZIK un Eiropas Komisijas
attiecīgo dienestu gada sanāksme. 

4.                      
Finansiālo vajadzību un finansējuma
avotu aprēķins 2014.–2020. gadam
4.1.                
Gudra ZIK finansēšanas modeļa
nostiprināšana 

EIT izstrādāja sākotnējo
finansēšanas modeli, kura pamatā ir apvienotas esošo izcilo
organizāciju stiprās puses un resursi; EIT finansējums darbojas
kā katalizators, lai izmantotu un apkopotu papildu finanšu
līdzekļus no vairākiem valsts un privātiem partneriem.
Pamatojoties uz to, EIT nodrošina vidēji līdz 25 % no
kopējā ZIK finansējuma, bet atlikušos vismaz 75 % ir
jāsaņem no avotiem ārpus EIT. Tas ietver ZIK partneru pašu ieņēmumus
un līdzekļus, kā arī valsts finansējumu valsts,
reģionālā un ES līmenī, īpaši pašreizējos un
nākotnes struktūrfondus, kā arī Pētniecības un
inovācijas pamatprogrammu. Pēdējā no gadījumiem ZIK
(vai daži tās partneri) piesakās finansējumam saskaņā
ar attiecīgajiem programmu noteikumiem un uz līdzvērtīgiem
nosacījumiem ar citiem pieteikuma iesniedzējiem. ZIK parteru
ieguldījums nav klasiskā dotācijas līdzfinansējuma
prasība, bet gan priekšnoteikums, lai nodrošinātu esošo
organizāciju minimālo iesaistīšanās līmeni un to
finanšu ieguldījumu ZIK. Šī augšupējā pieeja garantē
ZIK partneru ciešu apņemšanos, stimulē ieguldīšanu un sekmē
strukturālās un organizatoriskās pārmaiņas ZIK
partneru vidū un citur. Sākotnējo ZIK pieredze liecina, ka
nozare ir finansiāli gatava īstenot ZIK
uzņēmējdarbības plānus un ka ZIK budžeta daļa no
nozares partneriem veido no 20 % līdz 30 % no
kopējā ZIK gada budžeta. Turklāt ZIK ir spējusi
saskaņot un apvienot papildu valsts finansējuma plūsmas, kuras
citādi nebūtu pieejamas (piemēram, Vācijas valdība ir
nolēmusi uzticēt izglītības iniciatīvas “Software
Campus” pārvaldību zināšanu un inovāciju kopienai IKT
laboratorijas ar budžetu EUR 50 miljoni, kurš gan no valsts, gan
privātiem avotiem saņemts 5 gadu periodam). 
EIT finansējums ir paredzēts tikai
“ZIK pievienotās vērtības darbībām”, īpaši darbībām,
kuras palīdz integrēt zinību triādes (izglītība,
pētniecība un inovācija) politiku un partnerus visos ZIK
saskaņā ar ZIK uzņēmējdarbības plānos paredzētajiem
mērķiem un prioritātēm. Jo īpaši tas ietver ZIK
izglītības, uzņēmējdarbības un uzņēmumu
veidošanas projektus, kuri papildina ieguldījumu izveidotajās
darbībās (piemēram, esošajos pētniecības projektos).
No EIT ieguldījuma jāsedz arī ZIK administrācijas,
pārvaldības un koordinācijas darbību izdevumi. 
Pirms pilna apjoma darbības sasniegšanas
ZIK iziet dažādus attīstības posmus, kuros kopējais budžets
ir atšķirīgs. Pašā sākumā, ZIK absorbcijas spēja
ir relatīvi neliela, bet tā pakāpeniski palielinās
nākamajos gados. 
Pēc sākotnējā izveides
posma, kurš ilga divus gadus, ZIK budžeti ir ievērojami palielinājušies
un salīdzinoši īsā laikā var piesaistīt
ievērojamu jaunu līdzekļu daudzumu no esošiem un jauniem
partneriem. Lai sasniegtu kritisko masu un panāktu ietekmi Eiropas
līmenī, ZIK gada budžets pilna apjoma darbības laikā
būs no EUR 250 līdz EUR 450 miljoniem
atkarībā no katras atsevišķas ZIK stratēģijas,
partnerības un tirgus potenciāla. 
Tā kā ZIK nebūs pilnīgi
finansiāli neatkarīgas no EIT, tās tiks mudinātas sasniegt
ilgtspēju vidējā termiņā, piemēram,
samazināt atkarību no EIT finansējuma, veicot papildu
nostiprināšanu un paplašināšanu. EIT turpinās nodrošināt
finansējumu konkrētām ZIK pievienotās vērtības
darbībām, kurās EIT ieguldījums dod ievērojamus
ienākumus, piemēram, izglītība, uzņēmumu
veidošana, sadarbība, informēšana un izplatīšana.
Pašlaik EIT finansē zināšanu un
inovāciju kopienas tikai ar dotācijām. Nākamajā
daudzgadu finanšu shēmā (MFF 2014.–2020. gadam) var tikt
izveidoti jauni finanšu mehānismi, izmantojot aizņemto
līdzekļu instrumentus. Kā iestāde, kura veic
ieguldījumu zināšanu un inovāciju kopienās, EIT
uzmanīgi vēros šos notikumus un mudinās ZIK piekļūt
šiem ieguldījumiem un pilnībā tos izmantot, vajadzības
gadījumā sekmējot un koordinējot šo piekļuvi.

4.2.                
EIT budžeta vajadzības 

Laikposmā no 2014. līdz
2020. gadam EIT budžeta vajadzības ir EUR 3,1 miljardi, un
to pamatā ir trīs galvenie elementi: izdevumi esošo trīs ZIK
nostiprināšanai, pakāpeniskai jaunu ZIK veidošanai attiecīgi
2014. un 2018. gadā, kā arī izplatīšanas un
informatīviem pasākumiem, un administratīvie izdevumi. 
Apmēram EUR 1,69 miljardi
(53,15 % no kopējā EIT budžeta) paredzēti, lai
finansētu 2009. gadā izveidotās ZIK, kuras jau darbojas
pilnā apjomā; EUR 1,01 miljards (31,81 %) paredzēti ZIK
otrajai kārtai (izveides un attīstības posmam) un
EUR 259,75 miljoni (8,16 %) — trešajā kārtā
izveidotajām ZIK.
Tāpēc plānotais EIT budžets
zināšanu un inovāciju kopienām laikposmam no
2014. līdz 2020. gadam ir EUR 2,9 miljardi
(93,13 % no EIT kopēja budžeta 2014.–2020. gadam). Izmantojot
EIT spēcīgo “sviras efektu”, sagaidāms, ka ZIK piesaistīs
papildu EUR 8,89 miljardus no citiem valsts un privātiem
avotiem. 
EIT arī iesaistīsies vairākos
izplatīšanas un informatīvajos pasākumos, piemēram, EIT
stipendiju programmā, kura ievērojami palielina EIT darbības
ietekmi visā Eiropā. Turklāt vairāki transversāli
atbalsta un uzraudzības pakalpojumi nodrošinās ZIK darbību
pievienotās vērtības un efektivitātes pieaugumu.
Īstenojot un pilnveidojot šīs darbības, EIT jāievēro
stratēģija, kuras mērķis ir augsts efektivitātes
koeficients, piemēram, maksimālā ietekme jāsasniedz,
izmantojot neapgrūtinošus mehānismus. Šo darbību
īstenošanai ir vajadzīgi apmēram 141,76 miljoni
(4,4 %) no EIT budžeta.
Ja EIT ir pionieris jaunu atklātas
inovācijas un vienkāršošanas modeļu jomā, tas
jāatspoguļo arī tā pieejā administratīviem
jautājumiem. EIT galvenajam birojam jākļūst par
vienkāršotu organizāciju, kura vajadzības gadījumā
ievēro stratēģisku pieeju attiecībā uz zinātības
izmantošanu, vienlaikus neradot nevajadzīgas, smagnējas un
pastāvīgas struktūras. Administratīvie izdevumi, kurus
veido personāla, administratīvās, infrastruktūras un
darbības izmaksas, laika gaitā nepārsniegs 2,4 % no EIT
budžeta. Daļu no administratīvajiem izdevumiem segs uzņēmējvalsts
Ungārija, piešķirot bezmaksas biroja telpas līdz 2030. gada
beigām, kā arī ikgadēju ieguldījumu
EUR 1,5 miljonu apmērā personāla izmaksām
līdz 2015. gada beigām. Pamatojoties uz iepriekš minēto,
administratīvie izdevumi 2014.–2020. gadā būs apmēram
EUR 77 miljoni. 
3. grafiks. Budžeta vajadzību
sadalījums
Precīzs sadalījums tiek sniegts
finanšu pārskatā, kurš pievienots priekšlikumam par EIT regulas
grozījumiem.
Nākamās MFF laikā EIT
tiks finansēts no pamatprogrammas “Apvārsnis 2020”, kurā
tam paredzēti EUR 2,8 miljardi. Turklāt EIT saņems
ieguldījumu aptuveni 2,5 % apmērā no EIT kopēja
budžeta no Norvēģijas, Islandes un Lihtenšteinas, kuras
saskaņā ar Eiropas Ekonomikas zonas lēmumu ir
iesaistītās valstis.
Faktu lapa Nr. 1. Pievienotās
vērtības ražošana
1.                 
PROBLĒMA
Viena no galvenajām Eiropas
inovāciju programmā noteiktajām problēmām, kura
jārisina arī saistībā ar pamatprogrammu
“Apvārsnis 2020”, ir ES dalībvalstu konkurētspēja
globālajā tirgū. Viena no nozarēm, kurā šī
problēma ir īpaši neatliekama, ir ražošana. 
Eiropas
valstīs ražošanā ir vērojama liela spriedze: augoša konkurence
no citām attīstītām valstīm, zemas ražošanas izmaksas
jaunattīstības valstīs un izejvielu nepietiekamība rada
spiedienu uz Eiropas ražošanas uzņēmumiem. Vienlaikus pastāv
papildu faktori, kuri rada pārmaiņas ražošanas nozarē: jaunas
tirgus un sabiedrības vajadzības, strauja zinātnes un
tehnoloģijas, vides un ilgtspējas prasību attīstība.
Viens no iespējamiem šo problēmu
risinājumiem ir “augstvērtīga (jeb pievienotās
vērtības) ražošana”. Šis jēdziens attiecas uz integrētu
sistēmu, kurā iekļauj preču, produktu un pakalpojumu
ražošanas ciklu, izplatīšanu un apstrādi pēc ekspluatācijas
beigām, piemērojot uz klientu un lietotāju orientētu
inovācijas sistēmu. Tā vietā, lai konkurētu izmaksu
jomā, pievienotās vērtības ražotāji rada
vērtību, piedāvājot inovatīvu produktu/pakalpojumu,
panākot procesa izcilību, sasniedzot augstu zīmola atpazīstamību
un/vai dodot ieguldījumu ilgtspējīgā sabiedrībā[4]. 
Ražošanas
nozarei ir ļoti svarīga nozīme attiecībā uz ekonomiku,
sabiedrību un vidi. Ražošanas nozare
2010. gadā veidoja 15,4 % no ES IKP un vairāk nekā
33 miljonus darbavietu[5]..
Šie skaitļi palielinātos par 37 %, ja tiktu ietvertas arī
tādas nozares kā enerģijas ražošana, celtniecība un ar to
saistītie pakalpojumi. Vienlaikus ražošana radīja arī
apmēram 25 % no atkritumiem, 23 % no siltumnīcefekta
gāzēm un 26 % no Eiropā radītā slāpekļa
oksīda.
Ņemot to vērā, ir skaidrs, ka
vispārējiem mērķiem ražošanas jomā jāietver
Eiropas konkurētspējas pieaugums globālajā tirgū,
kā arī ilgtspējīgāku un videi nekaitīgāku
ražošanas procesu attīstība.
2.                      
NOZĪME UN IETEKME
ZIK pievienotās vērtības
ražošanas jomā palīdzēs izpildīt pamatprogrammas
“Apvārsnis 2020” prioritātes attiecībā
uz ražošanas un pārstrādes attīstību, kā arī
tās īpašo mērķi “pārveidot esošos
rūpnieciskās ražošanas veidus zināšanu ietilpīgās,
ilgtspējīgās, zemas oglekļa emisijas, starpnozaru ražošanas
un pārstrādes tehnoloģijās, lai realizētu
inovatīvus produktus, procesus un pakalpojumus”.
Tāda ZIK
piesaistīs ieguldījumus un ilgtermiņa saistības no
uzņēmējdarbības jomas, kā arī paplašinās un radīs jaunus tirgus. Tā var pildīt īpašu
funkciju, lai atbalstītu Eiropas Tehnoloģiju platformas (ETP)
stratēģiskās pētniecības programmā “Manufuture”
noteiktās darbības:
·                   
produktu un pakalpojumu ar pievienoto
vērtību izstrāde;
·                   
jaunu uzņēmējdarbības
modeļu izstrāde;
·                   
uzlabotu ražošanas tehnisko procesu izstrāde;
·                   
jaunizveidotas ražošanas zinātnes un
tehnoloģijas;
·                   
esošo pētniecības un izglītības
infrastruktūru pārveide, lai atbalstītu pasaules
līmeņa ražošanu.
Atbalstot jaunu
produktu, pakalpojumu, uzņēmējdarbības modeļu un
ražošanas procesu izstrādi, uzsvars ir jāliek uz ilgtspēju,
resursu samazināšanu un energoapgādes trūkumiem, pozitīvas
ietekmes uz vidi palielināšanu, kā arī jāveicina
pozitīva ietekme uz ekonomiku un sabiedrību. Šāda pieejā
tiks ietverti enerģijas un izejvielu efektivitātes procesi un
iekārtas, atjaunojamās enerģijas avoti un/vai gudrās
enerģētikas izmantošana, tādējādi radot
ievērojamu atkritumu un emisiju samazinājumu. Veicinot
ilgtspējīgākas, resursu ziņā efektīvākas un
konkurētspējīgākas ražošanas izstrādi un ieviešanu,
ZIK sekmēs ražošanas un patērētāju uzvedības
maiņa un jārada sistēmiska ietekme.
ZIK
pievienotās vērtības ražošanas jomā var būt arī
ļoti svarīga nozīme un ietekme reģionālā
līmenī: reģionālā
līmenī ZIK galvenie uzdevumi būs savstarpēji saistītu
tādu reģionālu kopu izveides veicināšana, kurās notiek
pārnese un sadarbība vietējā līmenī, kompetences
attīstība augsta līmeņa ražošanas tehnoloģiju
jomā un izcilības veidošana ražošanas tehnoloģiju jomā.
Šajā sakarā īpaša uzmanība jāpievērš tiem
reģioniem, kurus visvairāk skāris ražošanas spējas
samazinājums, kā arī mazajiem un vidējiem
uzņēmumiem.
Viena no galvenajām
problēmām attiecībā uz iepriekš minēto mērķu
sasniegšanu ir augsti kvalificēta darbaspēka pieejamība
pietiekamā daudzumā un kvalitātē. Tāpēc
šajā jomā ZIK būtu svarīga izglītības vides
pārveidošanas nozīme. Radot ciešākas saiknes starp tiem, kuri
pieprasa prasmes, un izglītības iestādēm, ZIK veicinās
kopīgu pēcdiploma grādu, pēcdiploma profesionālās
apmācības un reālas ražošanas kursu īstenošanu. 
Pievienotās
vērtības ražošanas jomā izveidota ZIK būs vērsta
arī uz spēju palielināšanu. Tas attiecas ne tikai uz
nodrošinājumu ar augsti kvalificētu darbaspēku, bet arī uz
iespēju izveidot ZIK kā starpdisciplīnu prasmju un
kompetences mijiedarbības un veicināšanas forumu, īpaši
attiecībā uz vairāku svarīgu pamattehnoloģiju
apvienošanu, kā ierosināja svarīgu pamattehnoloģiju
jautājumu augsta līmeņa grupa (KETs)[6].
Šā temata ZIK
izmantos savu potenciālu, lai apvienotu dažādus dalībniekus un
ieinteresētās personas šajā plašajā starpdisciplīnu
nozarē, tostarp vērtību ķēdes iepriekšējos un nākamos
elementus. Tas attiecas uz pārstrādes nozarēm (piemēram,
metāla vai ķīmisko rūpniecību), kuras ir
nepastarpināti saistītas ar pievienotās vērtības
ražošanas vērtību ķēdi.
3.                      
SINERĢIJA UN PAPILDINĀMĪBA AR
ESOŠAJĀM INICIATĪVĀM
Kā iepriekš
aprakstīts, ZIK papildinās vairākas iniciatīvas ES,
dalībvalstu un nozaru asociāciju līmenī. 
Papildus jau
minētajai ETP “Manufuture” ZIK var veidot saiknes ar Eiropas
Tehnoloģiju platformām viedo sistēmu integrēšanai un ar
kopīgo tehnoloģiju ierosmi (JTI) iegulto datorsistēmu
jomā. Nākotnes rūpnīcu publiskā un privātā
partnerība (PPP), kā arī vairāki pamatprogrammu projekti
būs piemēroti sadarbības partneri. ZIK jāņem
vērā saistībā ar ETP definētās pētniecības
prioritātes un rīcības plāni, kā arī JTI,
PPP un pamatprogrammas projektos veiktais pētniecības darbs šajā
jomā.
Līdzīgi,
tā saistīsies arī ar CIP (Konkurētspējas un
jauninājumu programma) ekoloģiskās inovācijas projektiem,
kurus paredzēts ieviest tirgū un kuru pieredze ilgtspējīgas
ražošanas jomā tiek pilnveidota. Šo pieredzi turpinās izmantot
pamatprogrammas “Apvārsnis 2020” kontekstā, proti, sabiedriskās
problēmas kontekstā attiecībā uz klimatu, resursu
efektivitāti un izejvielām. Jāņem vērā arī
sinerģija ar vides tehnoloģiju pārbaudes (ETV)
izmēģinājuma programmu, kuras mērķis ir veicināt augstvērtīgu
vides tehnoloģiju ieviešanu, sniedzot trešās puses
apstiprinājumu par to darbību.
ZIK
pievienotās vērtības ražošanas jomā var kļūt par
savienojuma punktu sinerģijas pasākumiem ar Eiropas Tehnoloģijas
pētniecības padomi, kura Pamattehnoloģiju jautājumu augsta
līmeņa grupa iesaka izmantot tehnoloģijas pētniecības
un inovācijas izcilības veicināšanai.
Šajā
jomā izveidota ZIK papildinās šīs darbības,
pievēršoties starpdisciplīnu darbībām zinību
triādē, liekot uzsvaru uz izglītību, kas vērsta uz
uzņēmējdarbību.
4.                      
NOBEIGUMS
Iepriekš izklāstīto problēmu
risināšanai vislabāk piemērota ir tāda ZIK, kura galveno
uzmanību pievērš visu ar ražošanu saistīto ieinteresēto
personu integrācijai un liek uzsvaru uz izglītības programmas
pārveidošanas nozīmi šajā jomā. Tā atbilst arī
kritērijiem, kuri noteikti ZIK tematu atlasei SIP:
·                   
ZIK risina svarīgu ekonomisku un sabiedrisku
problēmu, ar kuru saskaras Eiropa (ES dalībvalstu
konkurētspējas palielināšana globālajā tirgū un
ilgtspējīgāka un videi nekaitīgāka ražošanas procesa
izstrādes veicināšana), kā arī veicina
stratēģijas “Eiropa 2020” īstenošanu gudras un
ilgtspējīgas izaugsmes jomā.
·                   
ZIK pielāgojas pamatprogrammā
“Apvārsnis 2020” noteiktajām prioritātēm un papildina
citas ES darbības šajā jomā.
·                   
Tās pamatā var būt stabila ražošanas
nozare, kuru ZIK piesaistīs.
·                   
Tā piedāvā iespējas
īstenot dažādus jaunus produktus, pakalpojumus un
uzņēmējdarbības modeļus, un, galvenokārt, tā
palīdzēs apmierināt lielo pieprasījumu pēc kvalificēta
darbaspēka šajā nozarē.
·                   
Tai ir sistēmiska pieeja, kuras
īstenošanai jāveic starpdisciplīnu darbs, kā arī
jāattīsta jauna veida izglītība, kura pārsniedz
disciplīnu robežas. 
·                   
Tā apvienos izcilu pētniecības,
inovācijas, izglītības un apmācības jomu
ieinteresēto personu kritisko masu visā vērtību ķēdē,
kas citādi nenotiktu.
·                   
Tā risinās Eiropas paradoksu, jo izmantos
ES spēcīgo pētniecības bāzi un atradīs jaunas
inovatīvas pieejas, lai nodrošinātu
konkurētspējīgāku, ilgtspējīgāku un resursu
ziņā efektīvāku ražošanas nozari.
Faktu lapa Nr. 2. Pārtika
nākotnei — ilgtspējīga piegādes ķēde no
resursiem līdz patērētājiem
1.                      
PROBLĒMA
Globālā pārtikas aprite
saskaras ar sarežģītu problēmu kopumu. 
Attiecībā
uz pieprasījumu stāvokli raksturo pieaugošs iedzīvotāju
skaits pasaulē, augošs dzīves līmenis (īpaši jaunajās
jaunietekmes valstīs), kas rada pieprasījumu pēc
daudzveidīgāka, kvalitatīva uztura, tādējādi
radot nepieciešamību pēc papildu pārtikas ražošanas. ANO
prognozēja, ka 2050. gadā pārtikas pieprasījums
palielināsies par apmēram 70 %[7].
Vienlaikus strauja bioenerģētikas nozares paplašināšanās
palielina pieprasījumu pēc blakusproduktiem, kuri tiek iegūti
pārtikas ražošanas procesā.
Attiecībā
uz piedāvājumu globālā klimata pārmaiņas
palielina spiedienu uz pārtikas ražošanu un pārtikas
piedāvājumu. Turklāt vairākas pārtikas ražošanas
sistēmas pasaulē nav ilgtspējīgas. Neveicot
pārmaiņas, globālā pārtikas sistēma turpinās
degradēt vidi un apdraudēt pasaules spēju saražot pārtiku
nākotnei.
Šīs
problēmas īpaši izceļas saistībā ar
patērētāju attieksmi un bažām, jo ražošanas
virzītājspēks ir patērētāji un tirgi.
Pārtikas patēriņa jautājums ir kļuvis īpaši
sarežģīts divās pēdējās desmitgadēs.
Patērētāji pieprasa pārtikas produktus, kas būtu par
pieejamu cenu, dažādi, augstas kvalitātes un ērti, un atbilstu
viņu gaumei un vajadzībām. Bažas par dažādiem
jautājumiem, sākot no pārtikas nekaitīguma un vides
aizsardzības līdz pat tādiem ētiskiem apsvērumiem
kā godīgas tirdzniecības prakse vai dzīvnieku
labturība, turpina palielināties, un to rezultātā pieaug
patērētāju grupu prasības attiecībā uz politisku
rīcību. Visbeidzot, pārtikas patērēšanas paradumiem
(tostarp attiecībā uz pārtikas atkritumiem) var būt
ievērojama ietekme uz patērētāju veselību un
labklājību, kā arī primāro ražošanu un vidi. 
Pamatprogrammā “Apvārsnis 2020”
vēršas pret minēto sarežģītību un definē
problēmas, kuras attiecas uz šo nozari: “Problēma ir nodrošināt
nekaitīgas un kvalitatīvas pārtikas un bioloģisku produktu
apriti, kā arī ilgtspējīga bioloģisko resursu
pārvaldību, veicinot gan lauku, gan piekrastes teritoriju
attīstību un Eiropas bioloģiskās ražošanas
konkurētspēju, vienlaikus saglabājot sauszemes un jūras
ekosistēmu, samazinot atkarību no fosilā kurināmā,
mazinot klimata pārmaiņas un pielāgojoties tām, kā
arī veicinot bezatkritumu saimniekošanu.” 
2.                      
NOZĪME UN IETEKME
ZIK
ilgtspējīgas piegādes ķēdes jomā
palīdzēs izpildīt pamatprogrammas “Apvārsnis 2020”
prioritātes, proti, tās, kuras noteiktas
sabiedrības problēmas “Pārtikas nodrošinājums,
ilgtspējīga lauksaimniecība un bioekonomika” kontekstā. 
Turklāt
šī tematiskā joma ir ļoti nozīmīga arī,
ņemot vērā ietekmi uz ekonomiku un sabiedrību. Pārtikas nekaitīguma un nodrošinājuma jautājums
attiecas gandrīz uz visām mūsu ekonomikas un sabiedrības
jomām, kurās bieži vajadzīgas regulatīvas darbības. 
Pārtikas
rūpniecība ir vislielākā ražošanas nozare Eiropā, un
tai ir svarīga loma Eiropas ekonomikas attīstībā.
Tomēr Eiropas pārtikas un dzērienu nozares
konkurētspēja ir apdraudēta. Pēdējā
desmitgadē, saskaroties ar konkurenci no tādām valstīm ar
strauji augošu ekonomiku kā Ķīna, Indija un Brazīlija,
Eiropas globālā tirgus daļa ir samazinājusies no 25 %
līdz 21 %. Tā kā arvien palielinās Eiropas
pārtikas nozares nespēja konkurēt tikai izmaksu jomā, tai
jārada pievienotā vērtība, ražojot veselīgākus,
ilgtspējīgākus un resursu ziņā efektīvākus
produktus, ja tā vēlas novērst šo samazinājumu.
Jārīkojas,
lai nodrošinātu pret klimata pārmaiņām noturīgu un
ilgtspējīgu globālo pārtikas sistēmu, vienlaikus
apmierinot pieaugošo pārtikas pieprasījumu, ņemot vērā
ierobežojumus saistībā ar pieejamo zemi un arvien mazākiem zivju
krājumiem, aizsargājot dabisko vidi un cilvēku veselību. 
Šajā
jomā ZIK pievērsīs galveno uzmanību pārtikas apritei.
Šis uzsvars īpaši labi iederas ZIK holistiskajā pieejā.
Tajā paredzēts resursu ieguldījums ķēdes sākuma
posmā (mēslojums u. c.), pārtikas ražošanā,
pārstrādē, iepakošanā un izplatīšanā; un tas
beidzas pie patērētājiem, kuriem jākļūst par ZIK
īpašu prioritāti (pārtikas atkritumu samazināšana,
veselīgs uzturs u. c.). Mērķis ir nodrošināt
efektīvāku un iedarbīgāku pārtikas aprites
sistēmu, vienlaikus palielinot visu šīs ķēdes daļu
ilgtspēju un izsekojamību. 
Risinot
pārtikas aprites problēmu ar ZIK, būs iespēja ne tikai
atrisināt dažas svarīgas ekonomiskas un sabiedriskas problēmas
Eiropā, bet arī piesaistīt ieguldījumu un
ilgtermiņa saistības no uzņēmumiem — proti,
attiecībā uz jaunu un inovatīvu tehnoloģiju, procesu un
zināšanu izmantošanu, lai uzlabotu ilgtspējīgu pārtikas
ražošanu, pārstrādi, iepakošanu un izplatīšanu, samazinātu
atkritumu apjomu un veicinātu labāku uzturu. Izmantojot
integrētu pieeju, šajā jomā ZIK varēs ietekmēt nozares
pieeju, lai galveno uzmanību pievērstu uz patērētāju
orientētai inovācijai. Tas atbildīs jauno
uzņēmējdarbības modeļu potenciālam un tirgus
stratēģijai, kurā galvenā uzmanība tiek pievērsta
patērētāju vajadzībām un tendencēm un kas
balstās uz uzlabotu informētību pārtikas
ķēdē, kura var palīdzēt saskaņot inovāciju
un tehnoloģiju iespējas ar patērētāju interesēm
un tādējādi radīt jaunas
uzņēmējdarbības iespējas.
Šajā
jomā ZIK būs liela nozīme pārtikas aprites lielās
sadrumstalotības novēršanā. Tā sapludinās
izcilu pētniecības, inovācijas, izglītības un
apmācības jomu ieinteresēto personu kritisko masu visā
ķēdē. Visi ķēdes elementi (primārā
ražošana, pārtikas ražošana, pārtikas
pārstrādātāji, mazumtirgotāji, sabiedriskās
ēdināšanas uzņēmumi un patērētāji) ir cieši
saistīti cits ar citu nākotnes inovāciju koncepcijā. ZIK
nodrošinās vajadzīgo sistēmisko un starpdisciplīnu
pieeju, lai risinātu šos jautājumus. 
Šajā
jomā ZIK galvenā pievienotā vērtība būs tās
nozīme pašreizējās prasmju un cilvēkresursu
nepietiekamības novēršanā. Pašlaik, iespējams, puse no
Eiropas pārtikas un dzērienu ražošanas uzņēmumiem saskaras
ar zinātniska un kvalificēta darbaspēka trūkumu. Tas rada
šķērsli inovācijai šajā nozarē. ZIK risinās šo
jautājumu, integrējot izglītību citās zinību
triādes nozarēs. Vienlaikus tas dos iespēju atbalstīt
jaunus izglītotus, uzņēmīgus cilvēkus, kuri spēj
izstrādāt jaunas inovatīvas tehnoloģijas un veidot uzņēmumus.
Šim uzsvaram uz uzņēmējdarbību ir īpaša nozīme
pārtikas nozarē, kurā darbojas daudz MVU. 
Saskaņā
ar šo tematu galvenais ZIK panākumu apdraudējums ir saistīts
galvenokārt ar vajadzīgās papildu inovācijas
pamatnosacījumiem, kurus zināšanu un inovāciju kopienas tieši
nenosaka. Ilgtspējas palielināšanai visā pārtikas
apritē var būt vajadzīgi daži grozījumi regulā,
piemēram, lai iekļautu pārtikas ražošanas izmaksas.
Tāpēc zināšanu un inovāciju kopienām
jāsaistās ar notiekošajām ES un valstu inovācijas un
politikas darbībām šajos jautājumos (skatīt nākamo
iedaļu).
3.                      
SINERĢIJA UN PAPILDINĀMĪBA AR
ESOŠAJĀM INICIATĪVĀM
ES ir
pilnībā iesaistījusies šajā jomā. ZIK jāveicina
pamatprogrammas “Apvārsnis 2020” sabiedriskās problēmas
“Pārtikas nodrošinājums, ilgtspējīga lauksaimniecība
un bioekonomika” risināšana. Tai ir īpaši jāsadarbojas ar
ierosināto Eiropas inovācijas partnerību (EIP) “Ražība
lauksaimniecībā un ilgtspēja”. Tā kā minētajā
partnerībā tiks uzsvērta saiknes veidošana starp
mūsdienīgu pētniecību un praktisku inovāciju, ZIK
jāveido īpaša papildināmība attiecībā uz
tādiem svarīgiem izglītības jomas dalībniekiem kā
uzņēmēji un patērētāji. Jāveic saskaņošana
arī ar kopīgo plānošanas ierosmi “Lauksaimniecība,
pārtikas nodrošinājums un klimata pārmaiņas”, kura apvienos
valsts pētniecības pasākumus, lai integrētu
pielāgošanos, mazināšanu un pārtikas nodrošinājumu
lauksaimniecībā, mežsaimniecībā un zemes izmantošanas
nozarēs. Eiropas Jūrlietu un zivsaimniecības fonds sekmē
vides un sociālo ilgtspēju zivsaimniecības un akvakultūras
nozarē, tādējādi uzsverot vajadzību pēc
tehniskiem risinājumiem un jaunām uzņēmējdarbības
prasmēm šajās jomās, ievērojot patērētāju
uzvedības attīstību un sniedzot iespējas sinerģijai.
Līdzīgi saskaņošana būs iespējama arī ar nesen uzsāktajām
JPI “Veselīga pārtika veselīgai dzīvei” un “Klimata
pētniecības apvienošana Eiropā”, kā arī ar Eiropas
tehnoloģiju platformām attiecīgajās jomās (īpaši
platformu “Pārtika dzīvei”) vai ar vairākiem Septītās
pamatprogrammas projektiem. Līdzīgi, tā saistīsies arī
ar CIP (Konkurētspējas un inovācijas programma)
ekoloģiskās inovācijas projektiem, kurus paredzēts ieviest
tirgū un kuru viena no prioritārajām jomām ir pārtika
un dzērieni. Šo pieredzi turpinās izmantot pamatprogrammas
“Apvārsnis 2020” kontekstā, proti, sabiedriskās problēmas
kontekstā attiecībā uz klimatu un resursu efektivitāti.
Šajā
jomā ZIK papildinās šīs darbības, jo tai
jāpievērš galvenā uzmanība starpdisciplīnu
darbībām zinību triādē, liekot ievērojamu uzsvaru
uz inovatīviem produktiem un pakalpojumiem,
uzņēmējdarbības izglītību, kā arī
patērētāju jautājumiem.
4.                      
NOBEIGUMS
Iepriekš izklāstīto problēmu
risināšanai vislabāk piemērota ir tāda ZIK, kura galveno
uzmanību pievērš pārtikas apritei. Tā atbilst arī
kritērijiem, kuri noteikti ZIK tematu atlasei:
·                   
ZIK risina svarīgu ekonomisku un sabiedrisku
problēmu (vajadzību nodrošināt elastīgu un
ilgtspējīgu pārtikas sistēmu, vienlaikus apmierinot
pieaugošo pārtikas pieprasījumu, ņemot vērā ierobežojumus
pieejamās zemes jomā, aizsargājot dabisko vidi un cilvēku
veselību), kā arī veicina stratēģijas
“Eiropa 2020” un tās mērķu īstenošanu klimata un
enerģijas, nodarbinātības, inovācijas un
izglītības jomās.
·                   
ZIK pielāgojas pamatprogrammā
“Apvārsnis 2020” noteiktajām prioritātēm un papildina
citas ES darbības pārtikas nozarē, īpaši EIP “Ražība
lauksaimniecībā un ilgtspēja”.
·                   
ZIK spēj piesaistīt ieguldījumu un
ilgtermiņa saistības no uzņēmumiem un piedāvā
iespējas dažādu jaunu produktu un pakalpojumu īstenošanai —
proti, attiecībā uz jaunu un inovatīvu tehnoloģiju, procesu
un zināšanu ieviešanu, lai palielinātu ilgtspējīgu
pārtikas ražošanu, pārstrādi, iepakošanu un izplatīšanu,
samazinātu atkritumu apjomu un veicinātu labāku uzturu. 
·                   
Tā rada ilgtspējīgu un
sistēmisku ietekmi, ko var izmērīt, ņemot vērā
jaunus izglītotus uzņēmējus, jaunas tehnoloģijas un
jaunus uzņēmumus. Tā veicinās jaunas tehnoloģiskas
izstrādes, kā arī efektīvākas un
ilgtspējīgākas ražošanas sistēmas.
·                   
Tās mērķis ir pārvarēt
pārtikas aprites lielo sadrumstalotību un uzlabot izsekojamību,
un tā apvienos izcilas pētniecības, inovācijas,
izglītības un apmācības jomu ieinteresēto personu
kritisko masu visā ķēdē.
·                   
Tāpēc rodas vajadzība veikt
starpdisciplīnu darbu, iesaistot tādas zināšanu jomas kā
agronomija, ekoloģija, bioloģija, ķīmija, uzturs un
sociālekonomika.
·                   
Tā risinās Eiropas paradoksu, jo
atradīs jaunas inovatīvas pieejas, lai nodrošinātu
ilgtspējīgāku un efektīvāku piegādes
ķēdi un uzlabotu pārtikas nodrošinājumu.
Faktu lapa Nr. 3. Inovācija veselīgai
dzīvei un aktīvām vecumdienām
1.                      
PROBLĒMA
Veselība, demogrāfiskās
pārmaiņas un labklājība ir galvenās sabiedriskās
problēmas, kuras ir noteiktas un tiks risinātas saistībā ar
pamatprogrammu “Apvārsnis 2020”. Jebkuras šīs problēmas
risināšanai paredzētās darbības visaptverošs
mērķis ir uzlabot visu gadagājumu Eiropas iedzīvotāju
dzīves kvalitāti un saglabāt veselības un
sociālās aprūpes sistēmas ekonomisko ilgtspēju,
ņemot vērā augošās izmaksas, cilvēkresursu samazināšanos
un iedzīvotāju gaidas attiecībā uz vislabāko
iespējamo aprūpi.
Ar veselības un sociālās
aprūpes nozari saistīto problēmu ir daudz, un tās ir
savstarpēji cieši saistītas. Tās ir gan hroniskas slimības
(sirds un asinsvadu slimības, vēzis, diabēts) kopā ar lieko
svaru un aptaukošanos, infekciju slimībām (HIV/AIDS, tuberkuloze) un neirodeģeneratīvām
slimībām (augošās iedzīvotāju novecošanas
ietekmē), gan sociālā atstumtība, labklājības
mazināšanās, pieaugoša pacientu atkarība no formālās
un brīvprātīgās aprūpes, kā arī
daudzkārtēja vides faktoru ietekme, kura rada nezināmas ilgtermiņa
sekas attiecībā uz veselību. Turklāt šķēršļi
jaunu atklājumu, produktu un pakalpojumu piemērošanai, izmantošanai
un ieviešanai traucē efektīvi reaģēt uz šīm
problēmām. 
Reaģējot uz minētajām
problēmām, pamatprogrammā “Apvārsnis 2020” ir
izvirzīts mērķis “atbalstot pētniecības un
inovācijas darbības, nodrošināt labāku veselību,
dzīves kvalitāti un labklājību visiem
iedzīvotājiem. Šajās darbībās galvenā
uzmanība tiks pievērsta veselības saglabāšanai un
veicināšanai visas dzīves laikā un slimību profilaksei;
spējai novērst, ārstēt un apieties ar slimību un
invaliditāti; aktīvu vecumdienu atbalstam; ilgtspējīgas un
efektīvas aprūpes nozares izveides veicināšanai.” 
2.                 
NOZĪME UN IETEKME
ZIK
veselīgas dzīves un aktīvu vecumdienu inovācijas jomā
palīdzēs izpildīt pamatprogrammas “Apvārsnis 2020”
prioritātes, proti, tās, kuras noteiktas
sabiedrības problēmas “Veselība, demogrāfiskās
pārmaiņas un labklājība” kontekstā. 
Šai
tematiskajai jomai ir liela nozīme no sabiedrības un valsts politikas
viedokļa. Veselīgas dzīves un
aktīvu vecumdienu jautājums attiecas gandrīz uz visām
mūsu dzīves un sabiedrības jomām, kurās bieži
vajadzīgas regulatīvas darbības. Veselības un
sociālās aprūpes nozarei ir liela nozīme no sociāli
ekonomiskās perspektīvas, jo tā ir viena no nozarēm, kurai
tiek tērēts visvairāk naudas (valsts un privātas)[8], un šī nozare ne tikai
piedāvā iespējas ekonomikas un tehnoloģiskai
inovācijai, bet tai ir arī liels sociālās inovācijas
potenciāls.
Sociāli
ekonomisko nozīmi palielina arī fakts, ka Eiropa gūst labumu no
ievērojamas farmācijas nozares klātbūtnes un
attīstītām veselības un sociālās aprūpes
sistēmām, kuras nodrošina ar darbu miljoniem cilvēku visā
ES. Šī nozare ir arī viena no lielākajām augsto
tehnoloģiju ražošanas nozarēm ES. Izaugsmes potenciāls šajās
jomās ir ļoti augsts, jo novecojoša sabiedrība nozīmē
palielinātu kopējo pieprasījumu pēc aprūpes, kā
arī produktiem un pakalpojumiem, kuri nodrošina neatkarīgu
dzīvi.
Jāņem
vērā arī tādas nozares kā tūrisms. Liela
daļa novecojošo iedzīvotāju pieder pie paaudzes, kas parasti
ceļo, joprojām vēlas ceļot un kuriem ir augstas
prasības attiecībā uz kvalitāti, tādējādi
palielinot pieprasījumu pēc pieejamiem pakalpojumiem (transporta,
viesnīcām, izklaidēm u. c.). Pieejamāki tūrisma
pakalpojumi var palielināt visas nozares konkurētspēju un
veicināt turpmāku novecojošo iedzīvotāju iekļaušanu. 
ES izmanto
priekšrocības, kuras sniedz pasaules līmeņa pētniecība
un izglītība šajā jomā. Daudzās
ES valstīs darbojas izcilas pētniecības infrastruktūras un
institūti, kuri nodrošina pievilcīgu bāzi nozares
iesaistīšanai EIT plānotajās darbībās.
Ar veselīgu dzīvi saistītas
problēmas ir aktuālas visā Eiropā. Reakcija, kuru var
nodrošināt ZIK, paredz intensīvu sadarbību starp
izcilām, daudzdisciplīnu un daudznozaru grupām ar dalībniekiem
no visām zinību triādes nozarēm (pētniecības,
uzņēmējdarbības un izglītības). Šajā
tematā ZIK jārada pievienotā vērtība, saistot
darbības inovācijas un augstākās izglītības
jomā ar jau esošo izcilo pētniecības bāzi.
Tādējādi ZIK īpaši pievērsīsies
augstākās izglītības mācību programmu
izstrādei, jaunu prasmju pilnveidei (kuras vajadzīgas,
piemēram, tehnoloģiju izstrādē, kā arī
vecāka gadagājuma cilvēku aprūpē), uzņēmējdarbības
aspektu stiprināšanai, lai veicinātu uz
uzņēmējdarbību orientēta darbaspēka
attīstības stimulēšanu šajā jomā, lai
atbalstītu jaunu produktu un pakalpojumu izstrādi, kā
arī lai stiprinātu esošās vērtību ķēdes
vai pat radītu jaunas. Minētie produkti un pakalpojumi, kurus
varētu izstrādāt ZIK, var pārsniegt tehnoloģiju
lietojuma robežas (piemēram, lai ārstētu, kodētu,
standartizētu un interpretētu datus tādās jomās
kā vēzis, sirds un asinsvadu slimības; vai instrumenti riska
novērtēšanai un agrīnai atklāšanai) un var radīt
jaunas sociālās inovācijas koncepcijas, piemēram,
dzīvesveida pārvaldības un uztura uzlabošanai, aktīvas un
neatkarīgas dzīves veicināšanai vecāka gadagājuma
cilvēkiem draudzīgā vidē vai ekonomiski
ilgtspējīgu aprūpes sistēmu uzturēšanai. 
Pievēršot galveno uzmanību Eiropas
veselības un sociālās aprūpes sistēmas
sistēmiskajiem aspektiem un aktīvu vecumdienu atbalstam, šajā
tematiskajā jomā ZIK jāietver arī ciešāka
sadarbība starp specializētiem lieliem un maziem uzņēmumiem
plašākai zināšanu apritei. Turklāt īpaša pievienotā
vērtība, kuru ZIK var nodrošināt šajā jomā, ir radošu
partnerību izveide vietējā līmenī, kam ir īpaši
liela nozīme pakalpojumu nozarē. 
Izmantojot integrējošu pieeju zinību
triādei, ZIK veselīgas dzīves un aktīvu vecumdienu
jomā dos lielu ieguldījumu Eiropas paradoksa risināšanā:
radot pievienoto vērtību ES izcilajai zinātniskajai
pētniecībai un pārvēršot to inovatīvos produktos un
pakalpojumos, kā arī jaunās uzņēmējdarbības
iespējās un tirgos. 
Šajā tematā galvenais ZIK
panākumu apdraudējums ir saistīts galvenokārt ar
vajadzīgās papildu inovācijas un politikas regulatīviem
pamatnosacījumiem, kuriem var būt nepieciešami pielāgojumi, ko
zināšanu un inovāciju kopienas tieši neveic[9]. Tāpēc zināšanu
un inovāciju kopienām jāsaistās ar esošajām ES un
valstu inovācijas un politikas darbībām šajos jautājumos
(skatīt nākamo iedaļu). 
3.                 
SINERĢIJA UN PAPILDINĀMĪBA AR
ESOŠAJĀM INICIATĪVĀM
Jautājumi,
kas saistīti ar veselību un aktīvām vecumdienām, tiek
plaši atbalstīti daudzās ES iniciatīvās. Šādas
iniciatīvas papildus veselības nozarei ietver plašu politikas jomu
klāstu, piemēram, ekonomika, drošība un vide. Tāpēc
tās dod netiešu ieguldījumu tādu stratēģijas
“Eiropa 2020” mērķu izpildē kā pētniecība un
attīstība/inovācija, nodarbinātība un
sociālā iekļaušana. 
ZIK veselīgas
dzīves un aktīvu vecumdienu inovācijas jomā cieši
sadarbosies ar izmēģinājuma Eiropas inovācijas
partnerību (EIP) “Aktīvas un veselīgas aktīvu vecumdienas”.
Tā ņems vērā konkrētas darbības, kuras
iekļautas EIP stratēģiskajā inovāciju plānā,
un veicinās savu mērķu īstenošanu. Tā veidos papildināmību
ar galvenajiem izglītības un apmācības jomas
dalībniekiem, kā arī attiecībā uz unikāla
strukturēta praktizējošu speciālistu tīkla
nodrošināšanu, kurš paredzēts, lai noteiktu pamatnosacījumus un
labāko praksi attiecībā uz politikas, regulatīviem vai
standartizācijas jautājumiem, kuri ietekmē nozari. EIP
kontekstā ZIK šajā jomā var veicināt arī Pirmtirgus
iniciatīvu — e-veselība, kuras mērķis ir stimulēt
inovatīvu e-veselības risinājumu tirgu, galveno uzmanību
pievēršot politikas instrumentiem (standartizācijai,
sertifikācijas sistēmai un publiskajam iepirkumam).
Tiks
veicināta saskaņošana arī ar kopīgo plānošanas ierosmi
(JPI), lai atbalstītu Alcheimera un citu
neirodeģeneratīvu slimību pētniecību, kā arī
ar JPI “Ilgāks mūžs, labāka dzīve —
demogrāfisko izmaiņu iespējas un problēmas”. Šajā
jomā ZIK paātrinās un veicinās izcilas valsts
pētniecības izmantošanu, kuru apvienojušas minētās
kopīgās plānošanas ierosmes, un tādējādi
cīnīsies pret sadrumstalotību inovācijas vidē. 
ZIK darba
pamatā būs un tā izmantos tādu iniciatīvu galvenos
pētniecības rezultātus kā kopīgā
tehnoloģiskā ierosme inovatīvu zāļu jomā un
pamatprogrammas pētniecības projekti, kuros aplūkota šī tematiskā
joma (piemēram, veselības pētniecības programma vai IKT
pētniecības darbības veselības un novecošanas jomā),
lai atbalstītu tehnoloģiju pārnesi un komercializāciju,
izmantojot izcilu talantu uzņēmējdarbības jomā.
Līdzīgi, tā arī saskaņos savu darbību ar
Interaktīvas automatizētas dzīvesvides kopīgo programmu un
Konkurētspējas un jauninājumu programmu.
Visbeidzot,
šajā jomā ZIK papildinās šīs darbības, jo tā
pievērsīs galveno uzmanību starpdisciplīnu
darbībām zinību triādē, liekot ievērojamu uzsvaru
uz inovatīviem produktiem un pakalpojumiem, kā arī
uzņēmējdarbības izglītību.
4.                 
NOBEIGUMS
ZIK, kura galveno uzmanību pievērš
inovācijas jautājumiem veselīgas dzīves un aktīvu
vecumdienu jomā, ievēro ZIK tematu atlasei izvirzītos
kritērijus:
·                   
ZIK risina svarīgu ekonomisku un sabiedrisku
problēmu (veselība mūža garumā un labklājība
visiem, vienlaikus saglabājot ekonomiski ilgtspējīgas
aprūpes sistēmas), kā arī veicina stratēģijas
“Eiropa 2020” un tās mērķu īstenošanu
nodarbinātības, inovācijas, izglītības un
sociālās iekļaušanas jomās.
·                   
ZIK pielāgojas pamatprogrammā
“Apvārsnis 2020” noteiktajām prioritātēm un papildina
citas ES darbības veselības un sociālās aprūpes
jomā, īpaši EIP “Aktīvas un veselīgas aktīvu
vecumdienas”. 
·                   
Tā var izmantot spēcīgu
pētniecības bāzi stabilā ražošanas nozarē, kuru ZIK
piesaistīs. ZIK spēj piesaistīt ieguldījumu un ilgtermiņa
saistības no uzņēmumiem, kā arī piedāvā
iespējas īstenot dažādus jaunus produktus un pakalpojumus.
·                     
Tā risinās Eiropas paradoksu, jo izmantos
ES spēcīgo pētniecības bāzi un atradīs jaunas
inovatīvas pieejas, lai uzlabotu Eiropas iedzīvotāju dzīves
kvalitāti un Eiropas iedzīvotāju dzīvi, kā arī
saglabātu veselības un sociālās aprūpes sistēmas
ekonomisko ilgtspēju.
·                   
Tā rada ilgtspējīgu un
sistēmisku ietekmi, ko var izmērīt, ņemot vērā
jaunus izglītotus uzņēmējus, jaunas tehnoloģijas un
jaunus uzņēmumus. Tā veicinās jaunas tehnoloģiskas
izstrādes un sociālo inovāciju.
·                   
Tās mērķis ir pārvarēt
visas veselības un sociālās aprūpes nozares lielo
sadrumstalotību, un tā apvienos izcilas pētniecības,
inovācijas, izglītības un apmācības jomu
ieinteresēto personu kritisko masu visā nozarē.
·                   
Tai ir sistēmiska pieeja, un tāpēc
rodas vajadzība veikt starpdisciplīnu darbu, iesaistot tādas
zināšanu jomas kā medicīnu, bioloģiju, psiholoģiju,
ekonomiku, socioloģiju, demogrāfiju, IKT.
Faktu lapa Nr. 4. Izejvielas[10] —
ilgtspējīga izpēte, ieguve, apstrāde, otrreizējā
pārstrāde un aizstāšana
1.                      
PROBLĒMA
Mūsdienu sabiedrība ir
pilnībā atkarīga no piekļuves izejvielām.
Piekļuve izejvielām par pieņemamu cenu ir būtiska
efektīvai ES ekonomikas darbībai. Tomēr neatjaunojamu dabas
resursu samazināšanās, nemitīgi augošs iedzīvotāju
skaits un strauji augošs patēriņa līmenis
jaunattīstības valstīs palielina planētas pieprasījumu
pēc izejvielām un dabas resursiem. Šie ir daži no faktoriem, kuru
dēļ nākamajās dekādēs tiek prognozēts dabas
resursu patēriņa pieaugums.
Kā norādīts resursu
efektivitātes ceļvedī un pamatprogrammā
“Apvārsnis 2020”, mums jācenšas nodrošināt Eiropas
ekonomikai un labklājībai vajadzīgo izejvielu pieejamību un
piekļuvi tām, vienlaikus īstenojot resursu ziņa
efektīvu ekonomiku, kura atbilst iedzīvotāju
vajadzībām apstākļos, kad viņu skaits strauji aug, bet
ekoloģiskās iespējas nav neizsmeļamas. 
2.                 
NOZĪME UN IETEKME
Šī
tematiskā joma ir ļoti nozīmīga, ņemot
vērā ietekmi uz ekonomiku un sabiedrību. Izejvielām ir
liela nozīme attiecībā uz pasaules ekonomiku un dzīves
kvalitāti; resursu efektivitātes palielināšana būs
būtiska, lai nodrošinātu izaugsmi un darbavietas Eiropā. Tā
dos lielas ekonomiskas priekšrocības, uzlabos ražību, samazinās
izmaksas un veicinās konkurētspēju.
Tā kā
ES piemīt izcilība pētniecības jomā un tajā
atrodas dažādi izcilības centri, tā var darīt daudz
vairāk, lai to izmantotu šajā prioritāšu jomā. ZIK ir īpaši labi piemērota šim mērķim.
Pielāgojoties citām ES
darbībām, šajā jomā ZIK jāpievērš galvenā
uzmanība zināšanu centru un zinātības centru
atbalstīšanai akadēmiskās, tehniskās un praktiskās
izglītības un pētniecības jomā, aptverot
ilgtspējīgu virszemes, pazemes un dziļjūras ieguvi,
materiālu pārvaldību, otrreizējās pārstrādes
tehnoloģijas, materiālu aizvietošanu un izejvielu ģeopolitisko
tirdzniecību. ZIK jākļūst par Eiropas izcilības centru
brokeri un starpniecības centru minētajos tematos, kā arī
jāvada ES rūpniecībai stratēģiski svarīga
pētniecības programma. Tāpēc un lai palielinātu
darbību ietekmi, kā arī izvairītos no dublēšanas ar ES
darbībām, tostarp EIP izejvielu jomā, ZIK nodrošinās
papildu cilvēkkapitālu (t. i. apmācības,
izglītība), kurš vajadzīgs inovatīvu tehnoloģiju
izmēģinājuma darbībām tādās jomās
kā (piemēram, demonstrējumu iekārtas) zemes un jūras
izpēte, ieguve un pārstrāde, savākšana un
otrreizējā pārstrāde. Vienlaikus ZIK varēja
izvirzīt mērķi kļūt par tehnoloģiju pionieri,
veidojot izmēģinājuma shēmas, kā arī
inovatīvu procesu un risinājumu demonstrējumus, tostarp,
piemēram, izmantojot ekonomiski pievilcīgus un ilgtspējīgus
alternatīvos materiālus, kuri ES ir stratēģiski
svarīgi. Tāpēc tas var pakāpeniski veicināt esošo
tirgu paplašināšanos un jaunu tirgu rašanos, proti,
ilgtspējīgas ieguves un pārstrādes, materiālu
pārvaldības, otrreizējās pārstrādes
tehnoloģiju un materiālu aizvietošanas jomās. Būs
jānovērtē ietekme un jāizstrādā inovatīvi un
rentabli pielāgošanas un riska novēršanas pasākumi, īpaši
attiecībā uz sensitīvām teritorijām, piemēram,
Arktikā.
Šajā jomā ZIK būs ļoti
svarīgi pārvarēt šķērsli saistībā ar
tehnoloģiju trūkumu. Tehniskā inovācija ir vajadzīga
daudzu papildu tehnoloģiju izstrādei, lai mainītu
tradicionālās derīgo izrakteņu un izejvielu
vērtības ķēdes. Šajā jomā jāturpina darbs,
lai izstrādātu jaunus procesus, kā arī optimizētu un
komercializētu esošās zināšanas šajā jomā. ZIK
uzņēmējdarbības pieeja ir īpaši piemērota šī
jautājuma risināšanai.
ZIK izejvielu jomā pievienotās
vērtības elements ir arī tās ieguldījums nozares
ierobežoto sakaru veidošanas iespēju problēmas risināšanā.
Tā kā iesaistītas ļoti atšķirīgas
pētniecības jomas, pastāv ierobežotas iespējas atrast
pētniekus dažādās tematu jomās un izmantot
savstarpējas ideju apmaiņas un sadarbības priekšrocības,
lai veicinātu rentablu, zemas oglekļa emisijas, videi nekaitīgu
risinājumu rašanos. Sakaru veidošana ZIK ietvaros un ieinteresēto
personu apvienošana no zinību triādes trīs plaknēm
visā vērtību ķēdē veicinās šo trūkumu
pārvarēšanu. Tas dos iespēju veicināt gan
tehnoloģijas, zināšanu un zinātības nodošanu, gan sniegt
pētniekiem, studentiem un uzņēmējiem zināšanas un
prasmes, kuras ir vajadzīgas, lai īstenotu inovatīvus
risinājumus un pārvērstu tos jaunās
uzņēmējdarbības iespējās.
3.                 
SINERĢIJA UN PAPILDINĀMĪBA AR
ESOŠAJĀM INICIATĪVĀM
ES ir noteikusi šo prioritāšu jomu
kā vienu no lielajām problēmām. ZIK veicinās
pamatprogrammas “Apvārsnis 2020” sabiedriskās problēmas
risināšanu, proti, attiecībā uz izejvielām un resursu
efektivitāti. Tā veicinās ierosinātās EIP izejvielu
jomā īstenošanu. EIP izejvielu jomā nodrošinās vispusīgus
apstākļus, kuros veicināt pielāgojumus un sinerģiju
starp esošajiem pieprasījuma un piedāvājuma noteiktajiem
pētījumiem un inovācijas instrumentiem, kā arī
politiku šajā jomā. Tas ietvers uz tehnoloģiju vērstas
darbības, kā arī noteiks pamatnosacījumus un labāko
praksi attiecībā uz politikas, regulatīviem vai
standartizācijas jautājumiem, kuri ietekmē inovāciju
šajā nozarē vai saistībā ar problēmu. Šajā
jomā ZIK veidos papildināmību ar galvenajiem
izglītības jomas dalībniekiem, kā arī
attiecībā uz unikāla strukturēta praktizējošu
speciālistu tīkla nodrošināšanu. Tā nodrošinās stabilu
pamatu citu ar inovāciju saistītu darbību atbalstam, kuras veiks
saistībā ar EIP, kā arī panākumiem, kuru gūšanai
ir vajadzīgs cilvēkkapitāls. Tā arī palīdzēs
EIP noteikt pamatnosacījumus un labāko praksi attiecībā uz
politikas, regulatīviem vai standartizācijas jautājumiem, kuri
ietekmē šo nozari. ZIK lielā mērā izmantos un
kapitalizēs vairāku Septītās pamatprogrammas
pētniecības projektu rezultātus, kuros tiek aplūkots šis
temats, jo īpaši tajos projektos, kuri tiek finansēti
saistībā ar nanozinātni, nanotehnoloģijām,
materiāliem un jaunām ražošanas tehnoloģijām, kā
arī vides tematiem. 
Līdzīgi,
tā saistīsies arī ar CIP (Konkurētspējas un
jauninājumu programma) ekoloģiskās inovācijas projektiem,
kurus paredzēts ieviest tirgū un kuru viena no
prioritārajām jomām ir materiālu otrreizēja
pārstrāde. Šo pieredzi turpinās izmantot pamatprogrammas
“Apvārsnis 2020” kontekstā, proti, sabiedriskās problēmas
kontekstā attiecībā uz darbību klimata jomā, resursu
efektivitāti un ilgtspējīgu izejvielu piegādi.
Šajā
jomā ZIK jāpapildina šīs darbības, jo tai
jāpievērš galvenā uzmanība starpdisciplīnu
darbībām zināšanu trīsstūrī, liekot
ievērojamu uzsvaru uz inovatīviem produktiem un pakalpojumiem,
kā arī uzņēmējdarbības izglītību. 
4.                 
NOBEIGUMS
Šajā jomā ZIK ir
vispiemērotākā, lai risinātu iepriekš minētās
problēmas. Tā atbilst arī kritērijiem, kuri noteikti ZIK
tematu atlasei SIP:
·                   
ZIK risina svarīgu ekonomisku un sabiedrisku
problēmu, ar kuru saskaras Eiropa (inovatīvu risinājumu
izstrāde rentablai, zemas oglekļa emisijas un videi nekaitīgai
izpētei, ieguvei, apstrādei un izejvielu otrreizējai
pārstrādei), kā arī veicina stratēģijas
“Eiropa 2020” un tās mērķu īstenošanu klimata un
enerģijas, nodarbinātības, inovācijas un
izglītības jomās.
·                   
ZIK pielāgojas pamatprogrammā
“Apvārsnis 2020” noteiktajām prioritātēm un papildina
citas ES darbības izejvielu jomā, īpaši EIP izejvielu jomā.
·                   
ZIK spēj piesaistīt ieguldījumu un
ilgtermiņa saistības no uzņēmumiem, kā arī
piedāvā iespējas dažādiem jauniem produktiem un
pakalpojumiem — proti, ilgtspējīgas ieguves un pārstrādes,
materiālu pārvaldības, otrreizējās
pārstrādes tehnoloģiju un materiālu aizvietošanas
jomā. 
·                   
Tā rada ilgtspējīgu un
sistēmisku ietekmi, ko var izmērīt, ņemot vērā
jaunus izglītotus uzņēmējus, jaunas tehnoloģijas un
jaunus uzņēmumus. Tā piedāvā iespējas radīt
sociālo vērtību, cenšoties sasniegt ilgtspējas
mērķi visā produkta dzīves ciklā, efektīvāk
izmantojot izejvielas, uzlabojot otrreizējo pārstrādi un
izejvielu reģenerāciju.
·                   
Tā ietver spēcīgu
izglītības elementu, kurš nav pieejams citās
iniciatīvās un apvieno to ar izcilu pētniecības un
inovācijas jomu ieinteresēto personu kritisko masu. 
·                   
Tāpēc rodas vajadzība veikt
starpdisciplīnu darbu, iesaistot tādas zināšanu jomas kā
ģeoloģija, ekonomika, vides zinātne, ķīmija,
mehānika un daudzas rūpniecības jomas (celtniecība,
autobūve, aviācija, mehānismi un darba mašīnas, kā
arī atjaunojamā enerģija).
·                   
Tā risinās Eiropas paradoksu, jo
Eiropā ir spēcīga pētniecības bāze un vāja
inovācijas darbība šajā jomā. Tā piedāvā
inovācijas iespējas ilgtspējīgas ieguves un materiālu
pārvaldības jomā. Aizvietošana un otrreizējā
pārstrāde var veicināt turpmākas izmaiņas nozarē
un sekmēt ieguldījumu darbības, radot jaunus produktus,
pakalpojumus un piegādes ķēdes pieejas.
Faktu lapa Nr. 5. Gudra, droša
sabiedrība
1.                      
PROBLĒMA 
Viena no galvenajām problēmām,
kura jārisina saistībā ar pamatprogrammu
“Apvārsnis 2020”, ir vajadzība veicināt drošas Eiropas
sabiedrības izveidi augošās globālās savstarpējās
atkarības un pārejas uz digitālu sabiedrību kontekstā.

Mūsdienu sabiedrība saskaras ar
nopietnām drošības problēmām, kuru mērogs un
sarežģītības pakāpe arvien pieaug. Šīs problēmas
rada gan organizētā noziedzība un terorisms, gan pārrobežu
nelikumīgas darbības, kā arī dabas vai cilvēku
radītas katastrofas, kuras apdraud un destabilizē mūsu
sabiedrības pamatprincipus. Turklāt kibernoziegumi un tiesību uz
privāto dzīvi pārkāpumi apdraud visu interneta darbību
un tajā sniegtos pakalpojumus. Lai atbalstītu ES politiku
cīņā ar šīm problēmām, ir jāīsteno
inovācija drošības nozarē. Īpaši ir jāizmanto
informācijas un komunikācijas tehnoloģiju un ar tām
saistīto pakalpojumu potenciāls drošības problēmu
risināšanā. Mērķis ir novērst trūkumus
drošības jomā Eiropā, izmantojot tādu inovatīvu IKT
risinājumu izstrādi un ieviešanu, kuri palīdz apkarot,
novērst un mazināt nopietnu un organizētu noziedzību
(tostarp kibernoziedzību), terorismu, stiprināt ārējo
sauszemes un jūras robežu pārvaldību un veidot
izturētspēju pret tādām dabas un cilvēku
radītām katastrofām kā mežu ugunsgrēki,
zemestrīces, plūdi un vētras. Šis mērķis ietvers
arī tādu jomu attīstību kā IKT tehnoloģijas,
iekārtas un pakalpojumi, lai novērstu, pārvaldītu un
atgūtos no kibernoziegumiem un IKT infrastruktūru avārijām,
uzticības un drošības veidošana tiešsaistē, privātās
dzīves, identitātes un privāto datu aizsardzība. Tā
kā šī ir transversāla prioritāte, minētie
mērķi jāsasniedz, ievērojot ētikas, privātās
dzīves un pilsoņu pamattiesību aizsardzības principus.
2.                 
NOZĪME UN IETEKME
Drošībai ir liela nozīme no
politikas un sociāli ekonomiskā viedokļa. No valsts politikas perspektīvas, pietiekama drošības
līmeņa uzturēšana sabiedrībā var tikt uzskatīta
par pamatnosacījumu, lai veidotu vidi, kurā cilvēki un
uzņēmumi ir motivēti veikt savas darbības. Īpaši
digitālā vienotā tirgus paplašināšanās ir
atkarīga no lietotāja uzticības attiecībā uz darījumu
drošību, datu integritāti, kā arī privātās
dzīves un identitātes aizsardzību. Notikumi, kuri saistīti
ar globālo terorismu, un arvien lielākais kaitējums cilvēka
dzīvībai un īpašumam, kuru nodara dabas un cilvēku
radītas katastrofas pēdējos gados, ir palielinājis
politikas nozīmi šajā jomā.
Papildus sabiedrības bažām šī
joma ir svarīga arī no sociāli ekonomiskā viedokļa.
Tiek lēsts, ka pasaules drošības tirgus, kurš ietver ar drošību
saistītus risinājumus (izņemot aizsardzību),
2009. gadā bija EUR 45 miljardi un sagaidāms, ka tas
pieaugs līdz vairāk nekā EUR 87 miljardiem
2020. gadā (vidējais pieaugums pārsniedz 6 %
gadā)[11].
Šajā nozarē strādā 250 000 darba
ņēmēju pasaulē un apmēram
50 000 Eiropā. Attiecībā uz netiešu
nodarbinātību ES drošības pakalpojumu tirgu veido vairāk nekā
1 700 000 privāti apsargi[12].
Papildus IT drošības tirgus apjomam dažos aprēķinos
norādīts, ka ar kibernoziedzību saistītās tiešās
izmaksas katru gadu ir EUR 350 miljardi visā pasaulē un
apmēram EUR 80 miljardi ES. 
ZIK gudras, drošas sabiedrības
jomā spēs piesaistīt ieguldījumu un ilgtermiņa
atsaucību no uzņēmējdarbības jomas, kā arī paplašināt un radīt jaunus produktu un
pakalpojumu tirgus. ZIK var piesaistīt uzņēmējdarbības
nozari, piedāvājot tirgus iespējas inovatīviem IKT
produktiem un pakalpojumiem, kuri atbalsta cita starpā
racionālākus risinājumus tādās jomās kā noziegumu
novēršana, augstāki drošības standarti, izmantojot elektronisko
identifikāciju un autentifikāciju, viedas robežas un
brīdināšanas sistēmas labākai svarīgu
infrastruktūru aizsardzībai. Ņemot vērā drošības
tehnoloģiju transversālo raksturu, ZIK darbības ietekmēs ne
tikai IKT drošības nozari, bet arī visu IKT iekārtu un
piekļuves ierīču ražotāju un pakalpojumu sniedzēju
tirgu. 
Izmantojot integrējošu pieeju
inovācijai un sociālās inovācijas veicināšanas
potenciālu, ZIK var turpināt veicināt drošības sabiedrisko
dimensiju. Pamatojoties uz spēcīgu pētniecības un
zinātnisko bāzi, šajā jomā ZIK varēs apvienot
izglītības un inovācijas ieinteresētās personas, kuras
citādi netiktos, lai izstrādātu jaunas zināšanas,
koncepcijas, uzņēmējdarbības modeļus, pieejas un
stratēģijas sabiedrības drošības problēmu
risināšanai un iedzīvotāju labklājības
veicināšanai. Mērķis ir panākt saistībā ar
ZIK izstrādāto jauno inovatīvo produktu, pakalpojumu, procesu,
modeļu un pieeju atbilstību neatliekamajām vajadzībām
veidot drošāku Eiropas sabiedrību, kurā iedzīvotāji
jūtas droši katru dienu (tostarp visneaizsargātākie
iedzīvotāji). Jāpievērš uzmanība personas
privātās dzīves aizsardzībai, bērnu aizsardzībai
internetā un aizsardzībai pret identitātes un profila
ļaunprātīgu izmantošanu, vienlaikus palielinot pieejamību
un pielāgotību.
Var turpināt stiprināt ZIK drošas
sabiedrības jomā sabiedrisko dimensiju, izmantojot zināšanu un
inovāciju kopienu sadarbības modeli, kurā reģionālie
dalībnieki strādā kopā, apvienojot savu kompetenci un
prasmes, kas iegūtas dažādās specializācijas jomās.
ZIK gudras, drošas sabiedrības jomā
galvenais pievienotās vērtības elements būs tās
ieguldījums, lai palīdzētu pārvarēt pašreizējo
sadrumstalotību un darba dalīšanu, ar kuru nozare saskaras visā
Eiropā. Izmantojot integrējošu būtību un
starpdisciplīnu pieeju, tā dos iespēju izveidot ciešāku
sadarbību starp zinību triādes dalībniekiem
(uzņēmējdarbību, pētniecību un universitātēm),
atsevišķiem cilvēkiem un valsts iestādēm, darbojoties
dažādās zināšanu jomās, un tādējādi
nodrošināt labāku saikni starp tehnoloģiskiem, sabiedriskiem,
politiskiem un regulatīviem apsvērumiem un tirgus potenciālu.
ZIK gudras, drošas sabiedrības jomā
palīdzēs apmierināt pieprasījumu pēc
kvalificēta darbaspēka. Tai būs ļoti svarīga loma
šīs jomas izglītības vides pārveidošanā. Vienlaikus
tā dos iespēju atbalstīt jaunus izglītotus, uz
uzņēmējdarbību orientētus cilvēkus, kuri
spēj izstrādāt jaunas inovatīvas tehnoloģijas un
pakalpojumus, kā arī veidot uzņēmumus. Šim uzsvaram uz
uzņēmējdarbību ir īpaša nozīme šajā
jomā, kurai ir liels MVU iesaistīšanas potenciāls.
Saistībā ar ZIK mērķiem
inovācijas un izglītības jomā ZIK var arī netieši
veicināt iedzīvotāju, privātā sektora un
institucionālo gala lietotāju (civilās aizsardzības, policijas,
robežsargu utml.) informētības palielināšanu, kā arī
ietekmēt to attieksmi pret jauniem inovatīviem risinājumiem.
ZIK gudras, drošas sabiedrības jomā
ir tādas ilgtspējīgas un sistēmiskas ietekmes
radīšanas potenciāls, ko var izmērīt, ņemot
vērā jaunus izglītotus uzņēmējus, jaunas
tehnoloģijas, uzņēmumus, modeļus un pieejas, un tā
arī dod iespēju radīt ietekmi arī globālā
līmenī. Drošības problēmas ir globālas
pēc būtības, un tās jārisina sadarbībā ar
trešām valstīm.
Lielākais risks attiecībā uz
ZIK panākumiem šajā jomā ir galvenokārt saistīts ar
tādu inovācijas pamatnosacījumu trūkumu kā skaidri
regulatīvi nosacījumi, standartizācija un publiskais iepirkums.
Faktiski, dažās Eiropas valstīs skaidras valsts politikas un
stratēģijas trūkums drošības jomā tiek minēts
kā faktors, kurš mazina skaidrību attiecībā uz
pieprasījuma un piedāvājuma jomu. Grūtības
drošības jomā ir saistītas arī ar robežu definēšanu
attiecībā uz aizsardzības prasībām. Tā kā
aizsardzība netiks ietverta ZIK gudras, drošas sabiedrības jomā,
attiecībā uz saistīto tehnoloģiju un sistēmas
prasībām robeža starp drošību un aizsardzību ir
izplūdusi. Visbeidzot priekšnosacījums šīs ZIK panākumiem
ir gala lietotāju iesaistīšana, īpaši tas attiecas uz valsts
iestādēm. Tas ir sarežģīts uzdevums, un tā
risināšanai būs vajadzīga cieša sadarbība ar
attiecīgajām Komisijas iniciatīvām šajā jomā.
Gaidāms, ka risks tiks novērsts, zināšanu un inovāciju
kopienām sadarbojoties ar notiekošajām ES un valstu
inovācijām un politikas darbībām šajos jautājumos (skatīt
nākamo iedaļu).
3.                 
SINERĢIJA UN PAPILDINĀMĪBA AR
ESOŠAJĀM INICIATĪVĀM
Kā iepriekš aprakstīts, ZIK
papildinās vairākas ES iniciatīvas šajā tematiskajā
jomā. 
ZIK gudras, drošas sabiedrības jomā
veicinās pamatprogrammas “Apvārsnis 2020” mērķu
īstenošanu. Tās pamatā būs vairāku pamatprogrammas
pētniecības projektu rezultāti, kuros tiek aplūkots šis
temats, jo īpaši tajos projektos, kuri tiek finansēti
saistībā ar drošību, uzticību IKT un drošību,
nākotnes internetu, sociāli ekonomiskām un humanitārām
zinātnēm. Tā ņems vērā attiecīgās JRC
darbības.
Tā arī sadarbosies ar
tādām ES aģentūrām kā FRONTEX (robežu
drošības jomā), Europol (cīņā pret smagiem
starptautiskiem noziegumiem un terorismu, ENISA (tīklu un
informācijas drošības jomā) un CEPOL (Eiropas Policijas
akadēmija). 
Šajā
jomā ZIK jāpapildina šīs darbības, jo tai
jāpievērš galvenā uzmanība starpdisciplīnu
darbībām zināšanu trīsstūrī, liekot
ievērojamu uzsvaru uz novatoriskiem produktiem un pakalpojumiem, kā
arī uzņēmējdarbības izglītību.
4.                 
NOBEIGUMS
Iepriekš izklāstīto problēmu
risināšanai vislabāk piemērota ir ZIK, kura galveno
uzmanību pievērš IKT nozīmei inovācijas
īstenošanā drošas sabiedrības jomā un kas liek
ievērojamu uzsvaru uz izglītības programmas pārveidošanas
nozīmi šajā jomā. Tā atbilst arī kritērijiem,
kuri noteikti ZIK tematu atlasei SIP:
·                   
ZIK risina svarīgu ekonomisku un sabiedrisku
problēmu (vajadzību novērst trūkumus drošības
jomā un mazināt drošības apdraudējumu, integrējot
sabiedrības aspektus), veicina stratēģijas “Eiropa 2020” un
tās mērķu īstenošanu nodarbinātības,
inovācijas, izglītības un sociālās iekļaušanas
jomās.
·                   
ZIK pielāgojas pamatprogrammā
“Apvārsnis 2020” noteiktajām prioritātēm un papildina
citas ES darbības šajā jomā. 
·                   
ZIK spēj piesaistīt ieguldījumu un
ilgtermiņa saistības no uzņēmumiem, kā arī
piedāvā iespējas īstenot dažādus jaunus produktus un
pakalpojumus.
·                   
Tā rada ilgtspējīgu un
sistēmisku ietekmi, kuru var izmērīt, ņemot vērā
jaunus izglītotus uzņēmējus, jaunas tehnoloģijas un
jaunus uzņēmumus. Tā veicinās jaunas tehnoloģiskas
izstrādes un sociālo inovāciju.
·                   
Tā izmantos spēcīgu
pētniecības un zinātnisko bāzi, kā arī apvienos
izglītības un inovācijas ieinteresētās personas, kuras
citādi netiktos, lai izstrādātu jaunas zināšanas,
koncepcijas, uzņēmējdarbības modeļus, pieejas un
stratēģijas sabiedrības drošības problēmu
risināšanai.
·                   
Tā veicina pašreizējās
sadrumstalotības un darba dalīšanas pārvarēšanu, ar kuru
nozare saskaras visā Eiropā.
·                   
Tai ir sistēmiska pieeja, un tāpēc
rodas vajadzība veikt starpdisciplīnu darbu, iesaistot tādas
zināšanu jomas kā IKT, sociāli ekonomiskās un
humanitārās zinātnes, civilā aizsardzība,
veselība, transports, enerģija.
Faktu lapa Nr. 6. Pilsētvides
mobilitāte
1.                      
PROBLĒMA
Gudrs, videi nekaitīgs un integrēts
transports ir temats, kurš definēts kā viena no galvenajām
sabiedrības problēmām, kas tiks atrisinātas
saistībā ar pamatprogrammu “Apvārsnis 2020”. Transporta
baltajā grāmatā 2011. gadā tiek uzsvērta
darbību nozīme šajā jomā nākamajā
desmitgadē. Pilsētvides mobilitāte ir īpaši
sarežģīts uzdevums. Tajā ietverti tādi temati kā
transports (tostarp jaunas mobilitātes koncepcijas, transporta
organizācija, loģistika, transporta sistēmu drošība un
drošums), vides jautājumi (siltumnīcefekta gāzu, gaisa
piesārņojuma un trokšņa samazināšana), pilsētvides plānošana
(jaunas koncepcijas attiecībā uz darba un dzīvesvietu
tuvināšanu), kā arī tai ir ietekme gan ekonomiskā, gan
sabiedriskā līmenī (jaunu uzņēmumu veidošana,
nodarbinātība, sociālā iekļaušana, mājokļu
un atrašanās vietas stratēģija). Visaptverošs mērķis
ir uzlabot pieaugošā iedzīvotāju daudzuma dzīves
kvalitāti, kas dzīvo lielās Eiropas pilsētu
konglomerācijās, kurās notiek lielākā daļa
Eiropas saimnieciskās darbības [13]
Ilgtspējīgu mobilitāti
pilsētās var īstenot tikai tad, ja tiek izstrādātas
veiksmīgas inovācijas, kuru rezultātā rodas videi
nekaitīgāki, iekļaujošāki, drošāki un gudrāki
risinājumi. Ja netiks īstenota minētā mobilitāte,
ilgtermiņā palielināsies sociālās,
ekoloģiskās un ekonomikas izmaksas. Tomēr
iedzīvotājiem ir jāpieņem jaunas inovatīvas
mobilitātes koncepcijas, īpaši, ja personiskie
transportlīdzekļi tiek aizvietoti ar sabiedriskiem un
kolektīviem transportlīdzekļiem. Viena no lielākajām
problēmām, kura jāatrisina šajā jomā, ir
uzvedības izmaiņas, nenodarot kaitējumu dzīves
kvalitātei un izmaksām pilsētu teritorijās.
2.                 
NOZĪME UN IETEKME
ZIK
pilsētvides mobilitātes jomā galvenais mērķis būs
nodrošināt videi nekaitīgāku, iekļaujošāku,
drošāku un gudrāku pilsētvides mobilitātes sistēmu.
Kā jau
norādīts iepriekš, šim tematam ir liela nozīme no
sabiedrības un valsts politikas viedokļa. Tam ir arī liela
nozīme no sociāli ekonomiskās perspektīvas, jo tas ietver
svarīgas ekonomikas nozares attiecībā uz IKP un
nodarbinātību, piemēram, autobūves un celtniecības
nozares. Turklāt pilsētvides mobilitāte ir saistīta ar
vides aizsardzības stratēģijām un ietverta
sociālās iekļaušanas, atrašanās vietas, mājokļa
un pilsētu projektēšanas politikā. 
ZIK
pilsētvides mobilitātes jomā atbilst gan pamatprogrammā
“Apvārsnis 2020” noteiktajām prioritātēm, gan
stratēģijas “Eiropa 2020” mērķiem
attiecībā uz gudrāku, ilgtspējīgāku, zemas
oglekļa emisijas un iekļaujošu pilsētvides attīstību.
Šajā tematiskajā jomā ZIK var veicināt
stratēģijas “Eiropa 2020” mērķu izpildi,
piemēram, izstrādājot ekoefektīvus risinājumus, automatizētas
IKT shēmas satiksmes pārvaldībai un nodrošinot
efektīvākus transporta pakalpojumus par pieņemamāku cenu. 
Tā kā
pilsētvides mobilitāte ir pēc būtības sistēmiska,
šajā jomā ZIK var piedāvāt daudzas inovācijas
iespējas visā inovācijas ķēdē, piemēram,
vairākveidu transporta sistēmu izstrāde, kā arī
gudrāki un ilgtspējīgāki risinājumi transporta
jomā.
ZIK
pilsētvides mobilitātes jomā pamatā ir stabila
tehnoloģiskā un rūpnieciskā bāze un tā
piedāvā jaunu produktu un pakalpojumu izstrādes potenciālu[14], īpaši
ilgtspējīgas plānošanas un ekoloģisko nozaru jomā. 
Turklāt
politiskā uzmanība un atbalsts, ko saņem šis prioritārais
temats, veicinās inovatīvu pilsētvides mobilitātes
modeļu izstrādi. Turklāt šiem inovatīvajiem
pilsētvides modeļiem var būt globāla ietekme, ja tie
tiek nodoti strauji augošām pilsētu konglomerācijām citur
pasaulē, jo īpaši Āfrikā, Āzijā un
Latīņamerikā. 
Šajā
jomā ZIK aplūkos pilsētvides mobilitāti un pilsētas
transporta plānošanu plašākā ilgtspējīgas
pilsētvides plānošanas un teritorijas attīstības
kontekstā vietējā un reģionālā līmenī.
Tādējādi ZIK jāgūst priekšrocības,
strādājot daudzdisciplīnu un starpnozaru jomā, kā
arī veicinot pašreizējo nozares organizatoriskās
sadrumstalotības pārvarēšanu. Tai jārada iespēja
nodibināt ciešāku sadarbību starp valsts iestādēm
(galvenokārt vietējā un reģionālā
līmenī), vietējām asociācijām un privāto
sektoru (attīstītāji un infrastruktūras dalībnieki),
kā arī pētniecības institūtiem un
universitātēm (zinību triādes integrēšana). Pasaules
līmeņa partneru apvienošana jaunos veidojumos sniegs ZIK
pilsētvides mobilitātes jomā iespēju optimizēt esošos
resursus un izmantot uzņēmējdarbības iespējas, kuras
radītas šajās jaunajās vērtību ķēdēs.
ZIK
pilsētvides mobilitātes jomā pievērsīs galveno
uzmanību tām inovāciju trīsstūra darbībām,
kuras var saņemt papildu ES atbalstu, izmantojot EIT. Būtībā
šajā jomā ZIK galvenā pievienotā vērtība būs
darbs, kas veikts, lai integrētu zinību triādes trīs
plaknes un radītu sistēmiskas pārmaiņas inovācijas dalībnieku
sadarbībā. ZIK arī pievēršas uz cilvēkiem
orientētai inovācijai, kas ZIK darbības centrā izvirza
studentus, pētniekus un uzņēmējus, lai risinātu
iepriekš minētās problēmas. Tāpēc
ievērojams uzsvars tiks likts uz izglītību/apmācību,
uzņēmējdarbību un rezultātu ieviešanu, piemēram,
pilsētas transporta speciālistu prasmju un zināšanu
pilnveidošanu vietējās un reģionālās pārvaldes
iestādēs (mūžizglītība/personāla apmaiņas
programmas/profesionālā apmācība), īpašu
augstākās izglītības programmu piedāvāšanu
pilsētvides mobilitātes jomā (vasaras skolas/apmaiņas
shēmas), inovatīvu transporta koncepciju veiksmīgu ieviešanu
tirgū (atbalsts atvasinātiem un jaunizveidotiem uzņēmumiem
no universitātēm un pētniecības institūtiem
u. c.). Turklāt ZIK sadarbības koncepciju var stiprināt,
galveno uzmanību pievēršot šim tematam, jo parasti šai tematiskajai
jomai ir spēcīgi izteikta vietējā un
reģionālā dimensija.
3.                 
SINERĢIJA UN PAPILDINĀMĪBA AR
ESOŠAJĀM INICIATĪVĀM
Ar mobilitāti
saistītie jautājumi saņem spēcīgu atbalstu no
daudzām ES iniciatīvām. ES ir pilnībā
iesaistījusies šajā jomā.
Saiknes ar
citām ES darbībām pastāv, un tās tiks veicinātas.
ZIK pilsētvides jomā ņems vērā darbības, kuras
izstrādātas saistībā ar Rīcības plānu
mobilitātei pilsētās un Rīcības plānu par
automatizētām transporta sistēmām. 
Tā īpaši
sadarbosies ar plānotajām Eiropas iniciatīvām gudru
pilsētu un kopienu jomā, ietverot energoefektivitāti, IKT un
pilsētas transportu. ZIK veidos papildināmību
attiecībā uz galvenajiem izglītības jomas
dalībniekiem, kā arī attiecībā uz unikāla
strukturēta praktizējošu speciālistu tīkla
nodrošināšanu, kurš paredzēts, lai noteiktu pamatnosacījumus un
labāko praksi attiecībā uz politikas un regulatīviem jautājumiem,
kuri ietekmē nozari. 
Jāveic
saskaņošana arī ar kopīgo plānošanas ierosmi “Pilsētu
Eiropa”, kura apvienos valsts pētniecības pasākumus, lai
pārveidotu pilsētu teritorijas par inovācijas un
tehnoloģiju centriem, izveidotu videi nekaitīgu un automatizētu
pilsētu un starppilsētu transporta loģistikas sistēmu,
samazinātu ekoloģisko pēdu un veicinātu klimata
neitralitāti. Šajā jomā ZIK paātrinās un veicinās
izcilas valsts pētniecības izmantošanu, kuru apvienojušas
minētās kopīgās plānošanas ierosmes, un
tādējādi cīnīsies pret sadrumstalotību
inovācijas vidē.
CIVITAS iniciatīva, kura atbalsta demonstrācijas un
pētniecības projektus, lai īstenotu inovatīvus
pasākumus tīra pilsētas transporta jomā, un Eiropas
Rūpniecības iniciatīva gudro pilsētu un kopienu jomā,
kuras mērķis ir padarīt enerģijas ražošanu un izmantošanu
pilsētās ilgtspējīgāku un efektīvāku,
sadarbosies arī ar ZIK pilsētvides mobilitātes jomā
iniciatīvām. 
Šajā
jomā ZIK var veidot saiknes ar Eiropas Tehnoloģiju platformām
(ETP), kuras saistītas ar transportu un enerģētiku, publisko un
privāto partnerību (PPP) Eiropas videi nekaitīgu
automobiļu jomā, kā arī vairākiem pamatprogrammas
projektiem šajā jomā. ZIK jāņem vērā
saistībā ar ETP definētas pētniecības prioritātes
un rīcības plāni, kā arī PPP un pamatprogrammas
projektos veiktais pētniecības darbs, lai veicinātu un
paātrinātu pētniecības rezultātu apgūšanu un
izmantošanu. 
Tiks
nodrošināta papildināmība arī ar Eiropas mobilo
tehnoloģiju, mobilo pakalpojumu un mobilitātes pakalpojumu nozaru
aliansi. Eiropas mobilo tehnoloģiju, mobilo pakalpojumu un
mobilitātes pakalpojumu nozaru alianses mērķis, kura saņem
līdzfinansējumu no Konkurētspējas un jauninājumu
programmas, ir apvienot reģionālos un valsts politikas
veidotājus, kuri atbalsta inovatīvus pakalpojumu risinājumus
mobilo tehnoloģiju, mobilo pakalpojumu un mobilitātes pakalpojumu
nozarēs, lai piesaistītu plašāku un labāku atbalstu
inovatīviem pakalpojumu MVU šajās nozarēs.
Tā arī
saskaņos savu darbību ar programmu "Saprātīga
enerģija Eiropai", ekoloģiskās inovācijas projektiem,
kurus paredzēts ieviest tirgū, kā arī ar uz IKT
balstītiem pakalpojumiem un izmēģinājuma projektiem gudras
pilsētvides mobilitātes jomā saskaņā ar
Konkurētspējas un jauninājumu pamatprogrammu (CIP). 
Šajā
jomā ZIK jāpapildina šīs darbības, jo tai
jāpievērš galvenā uzmanība starpdisciplīnu darbībām
zināšanu trīsstūrī, liekot ievērojamu uzsvaru uz
novatoriskiem produktiem un pakalpojumiem, kā arī
uzņēmējdarbības izglītību.
ZIK, kas galveno
uzmanību pievērš pilsētvides mobilitātei, jānodrošina
arī papildināmība ar dažām īpašām
darbībām, kuras jau veic divas esošās zināšanu un
inovāciju kopienas. Tās ir Klimata ZIK darbības
saskaņā ar tematu par pāreju uz zemas oglekļa emisijas
līmeņa pilsētām un EIT IKT laboratorijas darbs
automatizētu transporta sistēmu un nākotnes digitālo pilsētu
izveides jomā. ZIK pilsētvides mobilitātes jomā
piedalīsies darbā, ko veic saistībā ar šīm
zināšanu un inovāciju kopienām, un aplūkos to
plašākā videi nekaitīgākas, iekļaujošākas,
drošākas un gudrākas pilsētvides mobilitātes sistēmas
kontekstā.
4.                 
NOBEIGUMS
Lai risinātu iepriekš minētās
problēmas, vispiemērotākā ir ZIK, kurā galvenā
uzmanība tiek pievērsta pilsētvides mobilitātei. Tā
atbilst arī kritērijiem, kuri noteikti ZIK tematu atlasei:
·                   
ZIK risina svarīgu ekonomisku un sabiedrisku
problēmu (izveidot resursu ziņā efektīvu, videi
nekaitīgu, drošu un iedzīvotājiem, ekonomikai un
sabiedrībai viegli izmantojamu Eiropas transporta sistēmu), kā
arī veicina stratēģijas “Eiropa 2020” un tās
mērķu īstenošanu klimata un enerģijas,
nodarbinātības, inovācijas un izglītības jomās.
·                   
ZIK pielāgojas pamatprogrammā
“Apvārsnis 2020” noteiktajām prioritātēm un papildina
citas ES darbības transporta, vides un enerģētikas jomā. 
·                   
Stiprinot uz uzņēmējdarbību
orientētu domāšanu, tā integrē jaunas tehnoloģijas
jaunās vērtību ķēdēs un atbalsta akadēmiskās
pētniecības izmantošanu produktos un pakalpojumos. 
·                   
Tādējādi tā risinās
Eiropas paradoksu, jo izmantos ES spēcīgo pētniecības
bāzi un atradīs jaunas inovatīvas pieejas, lai nodrošinātu
videi nekaitīgāku, iekļaujošāku, drošāku un
gudrāku pilsētvides mobilitātes sistēmu.
·                   
Tsapludinās izcilu pētniecības,
inovācijas, izglītības un apmācības jomu
ieinteresēto personu kritisko masu, kuras citādi netiktos.
·                   
Tā pieņem starpnozaru pieeju un
tādējādi saista dažādus atbildības līmeņus
no privātām struktūrām līdz valsts
administrācijai, īpaši vietējā līmenī, un
līdz katram iedzīvotājam.
Tāpēc rodas vajadzība veikt
starpdisciplīnu darbu, iesaistot dažādas zināšanu jomas, un
izstrādāt jaunus izglītības veidus, kuri pārsniedz
disciplīnu robežas.
[1]               OV L 97, 9.4.2008., 1. lpp.
[2]               OV C, … , … lpp.
[3]               Faktu lapās sniegts veiktās analīzes
kopsavilkums par katras ZIK nozīmi un pievienoto vērtību
ierosinātajā tematā. Tajās sniegta orientējoša
informāciju, ko varētu panākt ar ZIK konkrētajā
jomā, nenosakot ZIK nākotnes darbības un darba metodes.
[4]               Ar minēto koncepciju iepazīstināja Sainsbury
pārskatā “Cīņa par izcilību. Lorda Sainsbury
pārskats par Apvienotās Karalistes zinātnes un inovācijas
politiku”, 2007. gada 5. oktobrī. 
[5]               Eurotat.
[6]               http://ec.europa.eu/enterprise/sectors/ict/files/kets/hlg_report_final_en.pdf
[7]               Apvienoto Nāciju Organizācijas Pārtikas
un lauksaimniecības organizācija (FAO): 2009.
“Globālā lauksaimniecība 2050. gadā”.
[8]               Izdevumi par veselības aprūpi katrā
valstī ir atšķirīgi. IKP daļa svārstās no
1,1 % līdz 9,7 % un no 4 % līdz vairāk nekā
18 % no kopējiem valsts izdevumiem. Ar veselības aprūpi
saistītajās nozarēs norisinās intensīvs darbs
pētniecības un attīstības jomā: farmācija un
biotehnoloģija pārspēj jebkuru citu nozari (15,9 %);
veselības aprūpes iekārtu un pakalpojumu līmenis arī
ir ļoti augsts (6,8 %).
[9]               Piemēram, attiecībā uz pacienta
piekļuvi kvalitatīvām zālēm, kas tiek pagarināta,
jo tiesību akti jaunu zāļu apstiprināšanai tirgū
paredz vairāk laika veltīt to testēšanai un sertifikācijai,
kā arī cenas noteikšanai un atlīdzības kārtības
izstrādei. 
[10]             Šajā dokumentā tiks izmantota šaurāka “ar
enerģiju un ar lauksaimniecību nesaistītu izejvielu”
definīcija, lai samazinātu iespējamo pārklāšanos ar
esošajām klimata pārmaiņu un enerģētikas zināšanu
un inovāciju kopienām, kā arī ar citām
nākamajām ZIK prioritāšu jomām, piemēram,
pārtika. 
[11]             Eiropas Drošības organizācijas dati. 
[12]             Eiropas Drošības pakalpojumu konfederācijas
dati.
[13]             Vairāk nekā 70 % no Eiropas
iedzīvotājiem dzīvo pilsētu teritorijās, kuras aizņem
vairāk nekā 25 % no ES teritorijas. Apmēram 85 % no ES
IKP tiek radīts pilsētu teritorijās. Gaidāms, ka
urbanizācija pieaugs Eiropā līdz apmēram 83 %
2050. gadā.
[14]             Daži jauno potenciālo tirgu piemēri: jauni
pakalpojumi ceļotājiem, tehniskā apkope, satiksmes un satiksmes
sastrēgumu pārvaldība; jaunas lietojumprogrammas
transportlīdzekļos; saziņas pakalpojumi saziņas atbalstam
un izvairīšanās no pārvietošanās (JRC 65426 EN).